25 urte euskararen alde jardunean Bergara euskaldundu nahian - Bergara - Goiena.eus\n25 urte euskararen alde jardunean Bergara euskaldundu nahian\nMirari Altube 2015-11-20 14:39\nHainbat herritar gogoeta saio batean.\nEz dira egunero betetzen 25 urte, eta merezi duen legez, ospatuko du bihar, azaroak 21, Jardun euskara elkarteak. Elkartearen sorreran izandakoak, ibilbidean elkartutako lagunak, egun batean bai eta hurrengoan ere bai hurbiltzen direnak, eta ahal dutenean esku bat botatzera doazenak elkartu gura dituzte biharko ospakizunean. Baina horiek bakarrik ez, bergarar guztiak gonbidatu dituzte ekitaldiotara, jai handi bat izan dadin.\n"Garbi genuen ospatzeko egun bat dela. Horregatik ondo pasatzea beste helbururik ez duen jai handi bat izango da", jakinarazi du Nerea Madariagak, Jardunen urteurreneko koordinatzaileak. Bazkariak elkartuko ditu guztiak pilotalekuan, herritarrek herritarrendako egindako bazkariak. Izan ere, paella lehiaketa deitu dute, eta hamar taldek jardungo du nor baino nor gehiago. "Hala, saltsa apur bat sortuko da gertatu bitartean, eta ondoren paella goxo horiek bazkalduko ditugu".\nBazkalostea girotzeko bertso doinuak izango dituzte pilotalekuan elkartutakoek. Jarduneko Kopla Barik helduen bertso eskolako kideak izango dira bertsotan: "Jardunek egitura herrikoia dauka eta herritar asko elkartzen dira haren bueltan, ume, gazte zein nagusi. Horregatik ospakizuna ere herrikoia izatea gura genuen, eta guk uste lortzen gabiltzala", dio Madariagak. Helduek bakarrik ez, umeek ere izango dute ondo pasatzeko aukera bazkalostean, ludoteka zerbitzua izango dute-eta.\nArratsaldean, ostera, mosaikoa egingo dute. "100 bat lagun elkartu gura genituzke, eta horiekin klaketa bat irudikatuko dugu. Izan ere, horixe izan da urteurrenean erabili dugun irudia aro aldaketa adierazteko", dio Madariagak.\nOspakizuna borobiltzeko Tolosa aldetik etorriko den Zesuma taldeak doinu dantzagarriekin beteko du pilotalekua.\nGaztelekuko kideek ere bat egingo dute Jardunen ospakizunarekin. Hala, gaztelekua itxi egingo dute zapatuan, eta horren ordez hiruko saskibaloi txapelketa jokatu Seminarioko patioan, 18:00etan hasita. Izena aurrez eman beharko da; gaur gaztelekuan edo bihar txapelketa hasi baino ordubete lehenago. Musika lagun giro polita izango dela iragarri dute antolatzaileek.\n12:00 Paella lehiaketa.\n13:00 Trikiti-kantu jira, pilotalekuan hasita.\n14:30 Bazkaria pilotalekuan (ondoren, ludoteka zerbitzua).\nBazkalostean, bertso musikatuak.\nJarraian, Zesuma taldearekin erromeria.\n25 urteotako ibilbidea\nEuskalgintzaren inguruan zebiltzan herritar batzuen ekimenetik sortu zen Jardun orain dela 25 urte. "Kulturaren inguruan, hedabideekin eta gazteekin hasi ziren batez ere lanean, orduan. Baina Jardun gero eta eremu gehiagotara zabaltzen joan da", azaldu du Madariagak. Hala, umeen aisialdian dihardute ludotekaren eta Txapliguren gidaritza hartuta; gazteendako, antzerkia eta beste hainbat ekimen dituzte; eta helduen artean ere lan egiten dute Auzoko dela, Berriketan dela. "Egun, sentsibilizazioak hartu du pisu handia. Izan ere, euskararen beharrak aldatzen joan dira azken urteotan. Eta erabilera bultzatzen dihardugu, Mintzapraktika ekimenarekin, errefortzuekin…". Ildo horretatik doaz azken hilabeteotan antolatutako Idazlaguna ekimena eta liburu truke azoka.\nAtzera begiratu bai, baina beti aurrera egiteko. Hala, gogoeta saioak hasi zituzten iaz, herritarrekin batera, etorkizunera begirako ibilbidea zehazten joateko: "Parte-hartze saio horietatik lantaldeak sortu ziren eta orain talde horiekin jarraituko dugu". Hain zuzen, hurrengo zapatuan, azaroaren 28an, egitekoak ziren hurrengo saioa, antolamenduaren gainekoa, baina atzeratu egin dute; data berria zein den laster jakinaraziko dute.\nPeio Andrinua: "Bizi-bizirik gaude; egindakoak ospatu nahi ditugu baina aldi berean, aurrera begira gaude"\nMartxotik da Jardun elkarteko presidente Peio Andrinua, baina aurretik ere urte asko egin ditu elkartean: "Hamarretik gertuago bostetik baino", dio.\nBiharko ekitaldiekin urteurrena behar bezala ospatu gura duzue, ezta?\n25 urte behin bakarrik betetzen dira eta Jardun bezalako elkarte batentzat garrantzitsua ikusten genuen denon artean ospatzea. Bergarako herritarrek parte hartzea ere gogokoa ikusi genuen.\nZergatik herri bazkari bat?\nHerritar guztiekin ospatu nahi genuke urteurrena. Izan ere, banakako bakoitzari esker egin du elkarteak aurrera 25 urte hauetan. Ia gehienek izan dute noizbait harremana Jardunekin, eta hori guztion artean ospatzeko modukoa dela uste dugu. Gainera, ohitura da mahai baten inguruan ospakizunak egitea. Eta Jardunek ere horrela izate nahi du.\nEta zein da eman gura duzuen mezua?\nJardun bergararrona dela eta denok parte hartu beharko genukeela, elkartea bultzatuz, Bergaran euskara bultzatzen. Bizi-bizirik gaudela, egindakoak ospatu nahi ditugula, baina aldi berean, aurrera begira gaudela.\nMosaikoarekin zer irudikatuko duzue?\nMosaikoaren bidez elkartearen etorkizuna irudikatu nahiko genuke. Bertan osatuko dugun irudiak, klak moduko bat adieraziko du. Klak horrek, orain arteko ibilbidean aldaketa bat irudikatzen du. Eta aldaketa da, Bergarako euskarak gaur egun dituen beharretara egokitutako Jardun osatuko dugula.\nAzken urtean gogoeta saioak egin dituzue; zenbat lagun elkartu zarete?\nBerrogei lagun baino gehiago batu ginen. Aurretik egindako aurreikuspenak gainditu genituen.\nEta zeintzuk izan dira ondorioak?\nElkarte parte-hartzaile baten beharra sumatu genuen, herritarrekin harreman estua izango duena. Hori dela eta, bertara gerturatutakoen artean, lantalde desberdinak sortu genituen. Lau ataletan lan egitea erabaki genuen (Diskurtsoa, Komunikazioa, Aisialdia eta Sentsibilizazioa). Lan-taldeok martxan jartzen dihardugu orain, eta hauek definituko dute Jardunen etorkizuna.\nZelako osasuna du Jardunek egun?\nOsasun ona duela esango nuke. Baina lan asko egin beharra dago, eta indar berriak beharko ditu aurrera jarraitu nahi badu. Eta indar berri hori, jende berriarekin eta horiek ekarri ditzaketen ideia berriekin lortu nahiko genuke.\nNondik joko du orduan, etorkizunera?\nGaldera horren erantzuna ez da erraza. Gogoetetatik atera genituen lau lan esparruak izango dira ardatza. Baina hortik norantz joan gaitezken, oraindik aztertzen gaude.\nOraindik beharrezkoa da Jardun Bergaran?\nJardunek badu bere eginbeharra: Bergaran euskara sustatzen. Baina beharbada, orain arte egin izan dituen ekintza batzuk alde batera utzi eta euskararen dinamizazio lanean gehiago zentratu beharko litzateke.\nNerea Madariaga, Jardun: "Oraindik badaude bazkarirako txartelak"\nGoiena Telebista 2015 aza 19 Bergara 1\nUrteurren borobila ospatzeko, festa handia antolatu du zapaturako Jardun euskara elkarteak. Nerea Madariaga da ospakizunen koordinatzailea eta, dio...


Zumarragatik Azkoitira busean (etorri ezinean) | abaraxka\nAbu 16, 2020\nInaziotar Bideak geroz eta bisitari gehiago erakartzen ditu Abaraxka Azkoitia Hostelera. Badakizue, Loiolan hasi eta Manresan bukatzen dena. Datorren urtean, gainera, Inaziotar Urte berri bat hasiko da eta begi eta gogo gehiago egongo dira bidean jarrita. Aita Santua bera ere mugituko ote den zurrumurrua aidean dabil. Agian Manresara, beharbada baita Loiolara ere. Auskalo.\nBlogaren sarrera honetan aipatu nahi duguna xumeagoa da, baina, guretzat behinik behin, oso inportantea. Bartzelonatik etorri zitzaigun bikote jator bat trenez hurbildu zen Zumarragaraino. Gauez iritsi ziren, hamarrak jota, eta gaua gurean pasatzekoak ziren, hurrengo egunean Loiolara jeitsi eta bidea hasteko. Zumarraga ezagutzen duzuenok jakingo duzue Azkoitirako autobusa bertan hartzen dela, geltokian alegia.\nGure bikotea urduri samar zetorren, berandutzen ari zelako. Geltokitik ateratzean, ordea, autobusa hantxe ikusi eta lasaitu egin ziren. “¡Tot bé!”, pentsatu zuten, “dena ondo”. Autobusera sartzen ahalegindu zirenean, ordea, gidariak txartela eskatu zien. Gure bisitariek, jakina -gogoratu, Bartzelonako bikote bat zen-, txartelik ez zutela eta aber non eros zezaketeen galdetu zioten gidariari, pentsatuz geltokian bertan bi bilete erosteko aukera izango zutela. Edo, bestela, jakina, autobusean bertan.\nBa ez, ez geltokian ez autobusean, ez txartel ez bono ez bilete, kalean gelditu ziren biak, edo kalean utzi zituzten, Zumarragan, gaueko hamarrak jota.\nBus konpainiaren arauak beteko zituen gidariak agian, gaizkiulertu bat izango zen beharbada (txartelarekin bakarrik ordaindu daiteke orain, eta askok MUGI txartela edukiko duzue… eta baliteke dena nahasmen baten ondorio izatea: agian ez zien MUGI txartela eskatu, txartelarekin ordaintzeko baizik eta ez ziren ongi ulertu, auskalo), baina ondorioa ez da bidezkoa: ez da bidezkoa bi pertsona nagusi, kanpokoak izan ala bertakoak, biletea ordaintzeko prest zirenak -eta arauen berririk ez zutenak, jakina-, ordu horretan eta era horretan autobusera igotzeko baimenik eta aukerarik gabe uztea kale gorrian, Zumarragatik Azkoitira joan behar zutenean. Zerbitzu publiko bati askoz gehiago eskatu behar genioke.\nPortzierto, ez dakizue ze bikote jator, sasoiko, goxo eta interesgarri! Ez zuten inor kritikatu nahi izan, baina guri behinik behin ez zaigu normala iruditzen, eta hemen esanda uztea nahi izan dugu behinik behin.


Lucía Lacarrak "barne-bidaia" bat eskainiko du bere obra berriarekin — dantzan.eus\nHemen zaude: Hasiera › Hemeroteka › Lucía Lacarrak "barne-bidaia" bat eskainiko du bere obra berriarekin\nLucía Lacarrak "barne-bidaia" bat eskainiko du bere obra berriarekin\n'Fordlandiak' bereizketa behartua eta berrelkartze baten "ametsa" islatzen ditu\nLucía Lacarra y Matthew Goulding ayer, en la presentación de 'Fordlandia'. Foto: Gorka Estrada\ndonostia – Lucía Lacarra dantzaria Donostiako Musika Hamabostaldian izango da gaur, zazpigarren aldiz, Matthew Golding kanadarrarekin batera, biek ala biek antolatutako "barne-bidaia" bat eskaintzeko: Fordlandia. Bidaia horrek bereizketa behartua eta elkartzeko "ametsa" jorratuko ditu.\nArtista zumaiarrak atzo azaldu zuen agerraldi batean, Victoria Eugenia antzokian 19:30ean izango den ikuskizun hau ez dela narratiboa eta ez dagoela "hori sentitzeko modu okerrik". Bata bere herrian eta bestea Amsterdamen konfinamendua igarotzen zuten bitartean bizi izan zutena adierazten du obrak.\nEra berean, Lacarrak adierazi zuen muntaketaren amaieran berriro elkartzen direla, eta horrek "normaltasunera itzultzea" ekartzen duela gogora, bai dantzan bai irudietan islatutako urruntze baten ondoren.\nZumaiako flysch-a, Dortmundeko antzerki hutsa eta Holandako baso bat dira Fordlandiako sei dantza neoklasikoko pieza guztien artean proiektatutako film laburren eszenatokietako batzuk.\nGainera, horietako bost sortu berriak dira, eta koreografo batzuek sortu dituzte. Koreografo horiekin bikoteak ez du inoiz lan egin, "zerbait berria izan dadin".\nStillness eta Close, Anna Hop-ek sortutako hasierako bi piezak, Chopinen musikarekiko hutsean eta distantzian sakontzen dute, Snow Storm, Yuri Possokhov uksokhov ukrainarrak sortutako birako urratsa izatera igarotzeko. Sviridoven melodien azpian, eszenako proiekzioak eta dantza nahasten ditu.\nJuanjo Arqués murtziarra da Brasilgo Amazonasko Fordlandiako hiri mamua, ikuskizunaren pieza baten arduraduna.\nEuskal dantzariarentzat, "zoragarria da Donostian egotea eta Fordlandia etxean eskaintzea"; are gehiago, "lehenengo aldiz" bere zerbait erakusten duelako horrek dakarren "erantzukizun handienarekin" eta "gogobetetasunarekin".


Worldskills London 2011: Azken txanpa Larraitz eta Juanentzat — IMH\nWorldskills London 2011: Azken txanpa Larraitz eta Juanentzat\n2011/10/06 23:00:00 GMT+1\nWorldskills London 2011: Azken txanpa Larraitz eta Juanentzat Larraitz Uranga IMHko ikasleak gazi-gozoak bizi izan ditu Londoneko lanbide heziketako olinpiadetan, eta dagoeneko amaitu ditu CNC Fresatzeko probak. Bestalde Juan Munin IMHko irakaslearentzat larunbata izango da probak zuzentzeko azken eguna. https://www.imh.eus/eu/albisteak/worldskills-london-2011-azken-txanpa-larraitz-eta-juanentzat https://www.imh.eus/eu/albisteak/worldskills-london-2011-azken-txanpa-larraitz-eta-juanentzat/@@download/image/web_kronika.jpg\nLarraitz Uranga IMHko ikasleak gazi-gozoak bizi izan ditu Londoneko lanbide heziketako olinpiadetan, eta dagoeneko amaitu ditu CNC Fresatzeko probak. Bestalde Juan Munin IMHko irakaslearentzat larunbata izango da probak zuzentzeko azken eguna.\nUrriaren 6an, txapelketaren bigarren egunean eta Larraitzen beraren urtegunean, hobeto erantzun zuen lehiaketa honek dituen hiru probetako bigarrenari. Nahiz eta gorabeherak izan zituen programazioarekin, sentsazio onak izan zituen eta mekanizazioan konfiantza berreskuratu zuen. Gaur goizean Larraitzen hobetzen jarraitzen zuen eta Mundu mailako lanbide heziketako olinpiadako ariketarik onena egiteko prest zegoenean, mekanizatzen ziharduela, programak erru batzuk sortarazi ditu, eta denbora geldituta, mastercam-eko teknikariak eta makinakoak zuzendu egin behar izan dituzte. Bitartean Larraitz urduri zebilen teknikari hauen inguruan, azkenik soluzioarekin topo egin duten arte. Ondorioz, arratsaldeko 3etan amaitu du proba, sentsazio gazi-gozoarekin. Proba amaitu eta bertan zeuden euskal jarraitzaileen txalo zaparradarekin, bere lehiakideak ikusteko parada izan du.\nExcel Azoka bizi-bizirik\nOlinpiaden oihartzunari begira, hainbat ekitaldi daude programatuta lehen eta bigarren hezkuntzako ikasleentzat. Milaka parte hartu, galdetu eta dibertitzen dira pabilioi eta stand-etan. Baita ere aipatu lanbide heziketako ikastetxeen erakustaldia, ongi hornitutako informazio, animazio eta pertsonal dinamizatzaileekin.\nTopaketa hunkigarria Ballymena-koekin\nEguneko topaketa izan da: Joxean Egañak ondoan zituen Ballymenako Mekanikako Zuzendaria eta Nazioarteko programen arduradun Claire ezagutu dituenean. Erresuma batua ordezkatzen zegoen bere ikasle David Nichollen lana ikusten zeuden, gure Larraitz Uranga ikaslearen ondoan, hain zuzen. Hunkigarria izan da haiek berriz ikustea!\nJuan Munin, gure aditu parte hartzailea\nMadrilen bezala, eta oraingoan komunikazio zailtasunak medio, Juanek lehiaketan dihardu hasieratik amaiera arte probak zuzentzen, meritu handidun amaigabeko jardunaldiak eginez. Kontzentrazio handiko lana, Londoneko turismotik urrun.\nIgandean izango da olinpiaden itxiera ekitaldia Londoneko O2Arenan. Ikustekoa izango da eta beti ere animatzen egongo gara: aupa Larraitz!


Trigonometria antzinako zientzia da, Kristo aurreko ekialdeko eta Mediterraneoko zibilizazioek jadanik ezagutzen zituzten. Bere printzipio eta teoremen sistematizazioa, ordea, XVI. mendetik aurrera gertatu zen, matematika modernoaren azterketen garapenetan ezinbesteko tresna bihurtu arte.\nFuntzio trigonometrikoaren kontzeptua\nFuntzio trigonometrikoa edo zirkularra, aldagai independentearen balio ezberdinei arrazoi trigonometrikoa eragitea da, radianetan adierazita egongo dena. Sei motatako funtzio trigonometriko daude, sinua eta bere alderantzizkoa, kosekantea; kosinua eta bere alderantzizkoa, sekantea; eta tangentea eta bere alderantzizkoa, kotangentea. Haietako bakoitzarentzat alderantzizko funtzio zirkularra defini daiteke: sinu arkua, kosinu arkua, eta abar.\nSinu funtzioa, sinu arrazoi trigonometrikoa radianetan adierazten den independenteari eragiteari deritzo, eta horrela adierazten da: f (x) 5 sen x. Sinu funtzioa periodikoa da, tarte itxikoa eta jarraitua eta zenbaki erreal guztien multzoa da bere eremua.\nSinu funtzioaren grafikoa.\nKosekante funtzioa, sinu funtzioaren alderantzizko bezala kalkula daiteke, radianetan adierazia.\nKosinu funtzioa, horrela adierazten da: f (x) =cos x, eta kosinu arrazoi trigonometrikoa radianetan adierazten den aldagai independente bati eragitean sortzen da. Funtzio hau periodikoa da, tarte itxikoa eta jarraitua, eta zenbaki erreal guztientzat betetzen da.\nKosinu funtzioaren grafikoa\nSekante funtzioa kosinu funtzioaren alderantzizkoa da, radianetan adierazitako angelu jakin batentzat.\nTangente funtzioa tangente arrazoi trigonometrikoa aldagaiaren balio ezberdinei eragitean sortzen dena da. Funtzio hau honela adierazten da generikoki: f (x)= tg x, x, eta radianetan adierazten den aldagai independentea da.\nTangente funtzioaren grafikoa.\nKotangente funtzioa tangentearen alderantzizkoa da, radianetan adierazitako edozein angelurentzat.\nFuntzio trigonometrikoen propietateak\nHauek izan daitezke funtzio trigonometrikoen ezaugarririk garrantzitsu eta bereizgarrienak:\nSinu, kosinu eta tangente funtzioak periodikoak dira. Horrela, sinu eta kosinu funtzioen periodoa 2p da eta tangente funtzioarena p da.\nSinu eta kosinu funtzioak zenbaki erreal guztientzat daude definiturik. Bi funtzioan jarraituak dira (tangente funtzioa ez bezala).\nSinu eta kosinu funtzioak tarte itxikoak dira, beren balioak [-1,1] tartean baitaude. Tangente funtzioa ez da tarte itxikoa.\nSinu eta tangente funtzioak simetrikoak dira koordinatu jatorrikoarekiko, izan ere, sen (-x) = = -sen x; tg (-x)= -tg x. Kosinu funtzioa, berriz, Y ardatzarekiko simetrikoa da: cos (-x) = cos x.\nFuntzio zirkular elkarkariak\nFuntzio zirkular elkarkariak, funtzio trigonometrikoen ekintza deuseztatzen dutenak dira. Funtzio trigonometriko bakoitzari funtzio zirkular elkarkari bat dagokio, ondoren azaltzen denez:\nSinuren funtzio elkarkaria sinu arkua da, eta honela adierazten da: f (x) = arc sen x.\nKosinuaren funtzio elkarkaria kosinu arkua da eta honela adierazten da: f (x) = arc cos x\nTangentearen funtzio elkarkaria tangente arkua da eta hnela adierazten da: f (x) = arc tg x.


"Milwaukeeko alemaniar katoliko" euskaldunak, euskal kultura bultzatu zuen Boisen "Milwaukeeko alemaniar katoliko" euskaldunak, euskal kultura bultzatu zuen Boisen\nHome Mundua eta Euskaldunak Euskaldunak munduan “Milwaukeeko alemaniar katoliko” euskaldunak, euskal kultura bultzatu zuen Boisen\nOts 17, 2015\nHurrengo otsailak 26an, The Idaho Humanities Councilek, Judy Austin historiagilea antzeman du “bizitzan zehar Idahori eginiko ekarpenagatik”. Judy Austin, 1967an batu zen estatu honetako talde historikora, eta denbora luzean, Idaho Yesterday, Idahoko aldizkari historikoaren editore izan zen. Antzemate hau, Boiseko Basque Centerean egingo da.\nIdaho Statesman egunkariak, gure irakurleek ondo ezagutzen dutena, erreportai-elkarrizketa luzea zuzendu diote honi, eta bere historio propioa eta bere bizitza profesionalean aztarna utzitako pertsonaiak eta momentuak ere kontatzen ditu.\nAdierazten dituen pertsona guztien artean, lanean egon den denboraldian Idaho Yesterdays aldizkarian arduradun bezala egon zen garaia nabarmentzen du eta bertan oso gustora egon zela adierazten du. Honetan, gure ohiko irakurleentzat berria izango ez den abizena aipatzen du: Bieter. Urte guztia hauetan zehar bildu ditugun berri intesteresgarrienetako batzuei lotutako abizena.\nEloise y Pat Bieter.\n(Beste idazle on bat Dave Bieter alkate jaunaren aita zen, Pat Bieter (Boise High Schoolean historia irakasten zuen eta geroago Boiseko Unibersitate Estataleak historia eta hezkuntza irakatsi zuen, Idahoko Ordezkoen Ganbararentzat lan egitearekin batera). Bieter Milwaukeeko alemaniar katolikoa zen, eta Boisera etorri zen, non Eloise, beranduago bere emazte bihurtuko zen neskatxa euskaldun liluragarria ezagutu zuen. Bieterrek ikasleek Euskal Herrian ikasteko aukera eskeintzen zuen programa bat sortu zuen. Beti irakurtzen nituen Lovin eta Bieterrek eginiko artikuluak).\nPat Bieter, “Milwaukeeko alemaniar katoliko” hura, Eloisa Garmendia euskaldun-amerikarrarekin ezkondu zen eta ezkontza hau, Boiseko euskal komunitatearentzat euskarri bihurtu zen, euskalduntzera heldu arte.\nZein motatako euskalduna zen adibide argia, askotan esaten dugun bezala: jatorria kontuan izan gabe, gure herriaren sortea gurekin partekatu nahi duen edonor. Eskerrik asko Pat Bieter egindako lan guztiagatik eta EEBBetako alde hartan, Gernikako Arbolaren fruitua ereiten laguntzeagatik.\nZorionak Judy Austini, Idahoko historiara hain ligatua dagoen lekuan, Boiseko Euskal Zentruan, jasoko duen eta asko merezi duen antzemateagatik.\nIdaho Statesman – 201/2/17- USA\nPrevious articleHemen Euzkadi Irratia. Euskal Erresistentziaren Ahotsa\nNext articleRamon Lazkano konpositoreak AEBn estreinatu du


A zikloa: URTEAN ZEHAR X IGANDEA\nJauna dut argi eta salbamen, nork ni beldurtu? Jauna biziaren babes, nork ni izutu? Nere etsai eta arerioak irristatzen dira eta erortzen.\nOn guztien iturri zaren Jauna,\nentzun gure otoitza;\nzure argiak argi egin diezaigula, zuzen dena ezagutzeko,\neta zure laguntzak indar eman, betetzeko.\nOseas Profetaren liburutik 6,3b-6\nAhalegin gaitezen, Jauna ezagutzen:\negunsentia bezala da Haren etorrera;\nargia bezala altxatzen da Haren erabakia.\nNeguko euria bezala isuriko da gure gainera,\nlurra girotzen duen udaberriko euria bezala.\nZer egingo dizut zuri, Efrain?\nZer egingo dizut zuri, Juda?\nZure errukia goizeko lainoa bezala da,\nlurruntzen den goizeko ihintza bezala.\nHorregatik zauritu zaituztet Nik profeten bitartez,\neta galdu zaituztet nere ahoko hitzez.\nOpariak ez, baino leialtasuna nahi baitut Nik;\nJainkoaren ezaguera dut nahiago,\nZUZEN DABILENARI DIOT\nJauna, jainkoen Jainkoa, mintzo da:\ndei egiten dio lurrari batzarrera\neguzkiaren sorlekutik sarlekura.\nEz zaitut salatzen zeure sakrifizioengatik:\nzure erre-opariak aurrean ditut beti.\nEskaini esker oneko oparia Jainkoari,\nbete zeure promesak Goi-goikoari.\nDei egidazu larrialdian:\nlibratuko zaitut, eta zuk goretsi egingo nauzu..\nSan Paulo Apostoluak Erromatarrei 4,18-25\nSenideok: Abrahanek, itxaropenean oinarriturik, sinetsi egin zuen itxaropen guztien kontra, herri askoren aita izango zela; esan zitzaion bezala: “Hainbestekoa izango da zure ondorengoa”.\nEta bere sinesmenean ahuldu gabe iraun zuen, bere gorputza ordurako hila ikusten bazuen ere –ehun bat urte baitzituen–, eta Sararen sabela ere agorra. Jaungoikoaren agintzariaren aurrean, Abrahan ez zen sinesgogor izan; sinesmenean indartu egin zen, aintza emanik Jainkoari; bazekien eta Jaungoikoak baduela ahalmen, hitzemandakoa betetzeko. Hori zela eta, sinesmena aintzat hartu zitzaion zuzentasunerako.\nBaina ‘aintzat hartu zitzaiola’, Liburu Santuak ez du hori harengatik bakarrik esaten, guregatik ere bai: guri ere aintzat hartuko zaigu, Jesu Kristo gure Jauna hilen artetik berpiztu zuen Harengan sinesten badugu: gure bekatuengatik emana izan bait zen, eta gure zuzentasunerako berpiztua.\nALELUIA Behartsuei Berri Ona ematera bidali nau Jaunak,\neta gatibuei askatasuna. ALELUIA!\nJesu Kristoren Ebanjelioa San Mateoren liburutik 9,9-13\nAldi hartan, Jesusek, bidez zihoala, Mateo zeritzan gizon bat ikusi zuen zergalari-mahaian eserita, eta esan zion:\n- “Jarrai Neri”.\nEta Mateok, zutitu eta jarraitu egin zion.\nJesus mahaian zegoela Mateoren etxean, zergalari eta bekatari asko etorri zen, eta mahaian eseri ziren Jesusekin eta Honen ikasleekin. Farisearrek, hori ikusita, honela esan zieten ikasleei:\n- ‘Zergatik jaten du zuen Maisuak zergalari eta bekatariekin?’\nJesusek, hori entzunik, esan zien:\n- “Ondo daudenek ez, baino gaixo daudenek behar dute sendagile. Zoazte, bada, eta ikas zer esan nahi duen esaera hark: ‘Opariak ez, baino errukia nahi dut Nik’. Ez bait naiz zintzoei dei egitera etorri, bekatariei baizik”.


Hauek dira txakurrik gabeko eta txarreko positiboak, arreta berezia eskatzen diete haurrentzat. Ahotsa eta ausartak dira. Mugarik gabeko bere maisuarekin konfiantzaz, hazkunde txikia izan arren, beti babestu egingo da. Arrazako txakurrak naturatik oso lasaiak dira, baina terriar guztiek heziketa eta hezkuntza behar dituzte.\nWest Highland Terriers gurekin etorri zen Scotland ipar-mendebaldean. Saltzaileek, azeriak eta igaraba ehizatu zituzten eta arrakastaz erabili zuten. Haien eskakizun nagusiak arroka eta shrubby lurreko errekatxoak biltzeko jarduera eta jarduera txikia izan ziren. "Terrier" hitza Latin "terra" - "lurra" dator. Horregatik, lurrikarak "baratze txakurrak" deitzen ohi dira.\nTerrier arazorik gabe aurkitzen du zulo batean ezkutatutako piztia, beldurrez sartzen da borroka gogorrean. Jabearen gidaritzapean edo jabearen gidaritzapean gelditu ahal izateko harrapariak gelditu egiten dira eta ehiztari bera agertu arte. 1908an arraza horri mugarria bihurtu zen - West Highland Terriers-eko lehen ordezkariak ofizialki txakur-hazleen Amerikako klubean erregistratu ziren. Eskoziako mendebaldeko terrier zuri txiki baten aurrerapen handia izan zen.\nMendebaldean ez da bully, baina beti beldurrik gabe geratu boss eta bere burua aurkari nagusien aurkako borrokan. Horren harian txakur normal batean nahi duzun guztia dago. Arrazaren espiritua ongi adierazten du zale amorratu batek hitz egiten duen esaldi batek: "Ez dago haize hotzik, eta ez dago inolako zulorik eskura".\nTxakur horiek asko dituzte bertuteak. Naturaren arabera, terriak oso ausartak dira, sendoak, iraunkorrak, energetikoak, familiako kide guztiei zuzendua, maitekorra, bizitzeko gogoa eta osasun ona. Espezialisten desabantailek honako hauek dira: iraunkortasuna (lurrikar guztien kalitatea), helburuak lortzeko gaitasuna. Hala ere, hau berriro ere bere izaera eta aurrekaririk gabeko nahitaezko indarra azpimarratu dezake.\nWest Highland terriersek benetan emakumeak eta haurrak gustatzen zaizkio, eta txakurrek gustuko dute haurrekin jolasteko. Baina maitasunaz eta pazientziaz ere adineko pertsona batekin konpainia bat egin dezakete. Jabea ibiltzen eta bidaia urruneko maitale aktiboa bada, plazerraz beteriko terrierak edonon lagunduko du. Komunikazio trebetasun hauei esker, terrier bat ezin hobea izan daiteke pertsona partikular batentzat, baita familia osoarentzat ere.\nArrazako ordezkariak ez dira txakurrik eta inoiz ez. Lana brotxa batekin orraztu behar da egunero eta gutxienez urtean bitan (behar izanez gero - hiru aldiz) txakurra moztu behar da. Lana zure hatzekin edo ebakigarri labana (stripping) batekin nahastu daiteke. Oso erosoa da clipper erabiltzea. Horrek larruzko egitura larriagotu egingo du denbora luzez (agian betiko). Ona ondo moztutakoa gogorra eta trinkoa bihurtzen da, eta horregatik txakurra ia ez da "zimur" eta ez da zikin egiten. Eguneroko eskuila gogor batekin orrazten egingo West Highland mantenduz egoera ezin hobea denbora guztian. Txakurra eta jabea ez dira zaila eta atsegina.\nTxakur hauek hiriaren eta landa-bizimodura egokitzeko modu egokian egokitzen dira: terrazak gela eta kioskoan bizi daiteke. Baina, batez ere, familia batean gustuko du, bateria edo tximinia gertu dagoen leku bero batean. Kasu honetan, txakurra egunero exekutatu ahal izango da, jolastu baloia inguruan. Izan ere, gaur egun West Highland apaingarri gisa erabiltzen den arren, hasieran ehiza eta bizitza aktiboa eratorria izan zen.\nAnimalien gaixotasun infekziosoak\nTxakurkume bat aukeratzeko laguntza\nNola erabili katu bat komuneko ontzi batean?\nTxakur bat pertsona baten eta haurtxo baten lagun da\nHaurrentzako katuentzako alergia\nNork aukeratu - katu bat edo txakur bat?\nNola txakur bat irakasteko komandoak exekutatzeko\nNola Avitaminosis kentzeko errefautxoarekin\nKazola gazta mikrouhin labean\nIbilaldi bidaia egiteko produktu aukeraketa\nBehi gibeletik salteatua\nOilasko bularrak espinakak eta perretxikoak\nIle kolorazioa: etxeko prozedura\nZure seme-alabak lehen mailako eskolara joan zen\nNola igarotzen otsailaren 14an maiteminduta\nKareaz egindako gozoki glaziarrak\nBerenjena kuskoarekin betea


Gasteizko 35 urteko gizonezko bat hil da Zaballako espetxean\nGasteizko 35 urteko gizon bat hil da Zaballako espetxean, Arabako Salhaketak jakitera eman duenez, iraileko bigarrena izango litzateke.\nGasteizko 35 urteko gizonezko bat hil da Zaballako espetxean, Arabako Salhaketak jakitera eman duenez. Bigarren heriotza da kartzela honetan irailean. Salhaketaren datuen arabera, "Naturalak ez diren arrazoiengatik" aurten Zaballan izan den laugarren heriotza da. Talde horrek elkarretaratzea deitu du urriaren 6rako, 12:00etan, Gasteizko Andre Maria Zuriaren plazan, heriotza salatzeko.\n"Ekidin daitekeen tragedia bat da, eta espetxean hildako pertsonen zifra makabroak emendatzen ditu, gehienak arrazoi ez-naturalengatik Espainiako kartzeletan hilda agertzen diren gazteak. Espetxe-Zuzendaritzak jakinarazi ez duen gertaera harrigarri honek kartzeletan iragarritako heriotzen kronika berri bat adierazten du ", azpimarratu du Salhaketak.\n"Heriotza horiek ezkutatzeko sistematika politikoa salatu nahi dugu, batez ere, covid-19aren epidemiaren ondorioz. Ditugun datuen arabera, gutxienez 125 pertsona hil dira Espainiako espetxeetan 2020an. Saihestu daitekeen benetako presozidio horren aurrean, ez da inolako informazio publikorik ematen, erakunde publikoetan gertatzen diren heriotzen aurrean zigorgabetasun-estrategiaren parte gisa; izan ere, erakunde publikoekin lotura berezia dute, eta pertsona horien osasunerako eta bizitzarako eskubidea erakunde horien mende dago soilik. Zer gertatzen da? Zergatik ezkutatzen dira heriotza horiek? Zergatik ez dira erantzukizunak eskatzen edo, gutxienez, ikertzen? Gauza bera gertatuko litzateke biktimak beste batzuk balira? Zigor gabe onar al daitezke heriotza horiek espetxe-sistema bezalako erakunde batean? ", galdetu du kolektibo horrek.\n"Agintari politiko eta judizial 'eskudunek' heriotzen nondik norakoak argitzeko ekimen deusezak kezkatzen gaitu. Egoera hau onartezina da, batez ere heriotza gehienak saihestu daitezkeenean, egungo legedia zorrotz aplikatuta ", salatu du Salhaketak.\n"Kartzeletako Zuzendaritza Nagusiari, Barne Ministerioari eta Gobernuari egoera lazgarri honekin nola amaituko den galdetu diegu.\nGaldetzen dizugu benetan zenbat heriotza gertatu diren, zein ziren hildakoak, zeintzuk izan ziren arrazoiak, zer prebentzio-neurri ezarri ziren, zergatik ez ziren espetxetik atera gaixotasun-egoera aurreratuan zeuden pertsonak, zergatik okertzen diren bizi-baldintzak oro har eta osasun-baldintzak bereziki, zer egiten ari den pilaketari dagokionez, nola den posible espetxean adikzio larriak dituzten, gaixotasun mental larriak dituzten eta horietako gehienak diagnostikorik gabe eta\nTratamendua ", gaineratu du Salhaketak\nHorregatik, honako hau eskatzen du: "Fiskaltzak ez ditzala beti inhibitu eta ofizioz iker heriotza horiek, gehienak egoera arraroetan, dagokion moduan, haien inguruabarrak eta arrazoiak argitzeko, gertakari horietatik ondorioztatzen diren erantzukizun politikoak, administratiboak eta penalak argitze aldera".\nHalaber, Salhaketak eskatu du "espetxeetako zuzendaritzek inpartzialtasunez eman diezaietela informazioa familiei, eta ez daitezela mugatu gorpua erraustea bilatzera, ondorengo autopsiak saihesteko, heriotzen inguruabarrak argitze aldera".\nHorrekin batera, "Justizia administrazioaren funtzionamendu okerretik ondorioztatzen diren erantzukizun zibil eta penalak eskatzeko behar diren laguntza guztiak ematea" eskatu du, baita "espetxeko biktimei eman behar zaien laguntza psiko-soziala ere, baita gainerakoei eman behar zaiena ere, senideak espetxean hiltzea eragiten duen shock kolpearen aurrean".\nHorrez gain, "Gaixotasun larriak dituzten presoak, bereziki fase terminalean daudenak, eta kasu askotan suizidioa eragiten duten gaixotasun mentalak dituztenak berehala kartzelatik ateratzea" eskatu du. Pertsona horiek espetxearekin bateraezinak diren zaintza eta jarraipen medikoak behar dituzte, eta askotan horrek sortzen ditu desoreka eta gaixotasun mentala ".


"Euskel-Idazlasterra" — Eibar.ORG | Eibarko peoria\nHemen zaude: Hasiera / Blogak / Amatiño / "Euskel-Idazlasterra"\nAmatiño 2010/06/01 23:50\nSegurutik nekez izango da blog honen irakurlerik takigrafiaz dakienik. Hala ere, enpresa handietan eta berrogeita hamar urtetik gorako idazkarien artean bada, oraindik, bat-bateko oharrak takigrafiaz jasotzen dituenik. Nik bi urtez ikasi nuen takigrafia. Ez dut, ordea, sekula lanean erabili izan. Lehen (eta azken?) euskal takigrafia-liburua 1929koa da.\nTakigrafia ikasitzat jo nuen nik 1963an. Ez soilik legezko azterketak gainditu nituelako, baita abiada azkar samarra ere nereganatu nuelako. Auskalo zertarako. Hamar urte geroago edo, 1973 inguruan, "Zeruko Argia" astekariaren Zenbat Gara informazio-sailean buru-belarri ari nintzela jakin nuen bazena Euskel-Idazlasterra euskarazko takigrafia metodoren bat Bernardo Estornes Lasa argitaratzaileak burutua. Inon aurkitzen ez nuenez gero, egileari berari idatzi nion non aurkitu ote nezakeen galdetuz. Baita berak ale bat bidali ere. Honako ohar honekin batera:\nLuis Alberto Haranberri – Heibar\nHonen bertatik bialtzen dizut nere “Euskel-Idazlasterra”. Ez dezu bear pagatu honengatik.\nBernardo Estornes Lasa editoreak 1929an Zaragozan argitara emandako lehen euskal takigrafiak 36 orrialde besterik ez ditu. Eta artez arte takigrafia-arauei atxikiak, 13 baino ez. Gainerako 23 orrialdeak aditzaren erabilpenari dagozkionak dira. Hau da, egileak euskal aditz laguntzailearen disekzioa egiten du, aurretik finkatutako takigrafia-ikurrak zelan erabili adierazteko.\nBernardo Estornes Lasa. Izaba, 1907 - Donostia, 1999\nGaur egungo zenbait gaztek Estornes Lasa abizenak Auñamendi Entziklopediari lotuak baino ez ditu sumatzen. Baina Bernardo (Mariano eta Jose anaiak bezalaxe) hori baino dezente gehiago izan zen, XX. mendearen lehen herenean Nafarroan loratu zen euskal berpizkundearen lekuko nabarmena, besteak beste, kulturaz, hizkuntzaz zein politikaz.\nGorka Erostarbek haren jaioatzaren mendeurrenean ondo asko laburbildu zuen bezala, Bernardo Estornes Lasak Zaragozan ikasle zelarik jakin zuen Erronkariko euskararen eta Nafarroaren euskal senaren berri. Hogei urte zituen “Erronkari” bere lehen liburua idatzi zuenean eta 22, berriz, “Euskal -Idazlasterra” Zaragozan argitara emandakoan.


Apirilak 25 zubia - Wikipedia, entziklopedia askea.\nApirilak 25 zubia\nIrekiera 1966ko abuztuaren 6a\nInaugurazioa 1966ko abuztuaren 6a\n██ nazioarteko laranja\n70 ( ) × 2.277,64 ( ) × 1.012,8 ( ) m\nIP7 (en) eta Linha do Sul (en)\nApirilak 25 zubiak (portugesez: Ponte 25 de Abril) Tajo ibaiaren estuarioa zeharkatzen du, Lisboaren gune metropolitarrean. Hasieran, ofizialki, Salazar zubia deitua, António de Oliveira Salazarrek eraikitzea agindu zuelako 1960an, gaur egungo izenarekin, Portugalen demokrazia berrezarri zuen 1974ko apirilak 25eko Krabelinen Iraultzaren ondoren deitzen hasi zen.\nItxura txundigarrikoa, altzairuzko eraikina, ia 2 kilometroz hedatzen da. Behealdeko zatia, berriki berritua izan zen, trenbideak izateko. Sarri gertatzen ziren zubiaren auto ilarak, partzialki konpondu ziren Vasco da Gama zubiaren eraikuntzarekin, 17 kilometro neurtzen duena, Tajo ibaia Montijotik Sacavémera zeharkatzen duena, Parque das Nações deritzonaren iparraldean, eta 1998an amaitu zena.\nTajo ibaiaren gaineko zubian soinu hau (59 s) entzun daiteke etengabe, zubiaren luzeran zehar dauden metalezko saretxo batzuetatik autoak igarotzen direnean gertatzen dena (Abiadura handian ez joatea gomendatzen da, zubiak duen saredurak, autoa, 70 kilometro orduko abiaduratik gora, oso segurua ez izatea eragiten baitu).\nVasco da Gama zubia\n(Gaztelaniaz)Apirilak 25eko zubiari buruzko informazio grafiko eta teknikoa Factoría Urbana\nMultimedia: Ponte 25 de Abril\nWikipedia:IGESPAR identifikatzailea duten artikuluak\nWikipedia:SIPA identifikatzailea duten artikuluak\nOrriaren azken aldaketa: 28 azaroa 2021, 12:27.


KULTURA ETA HEZKUNTZA SAILAK “MUSIKA DIBERTIGARRIA DA” EGITASMOAREN EDIZIO BERRIA JARRIKO DU MARTXAN OSTIRAL HONETAN. FAMILIEI ETA HELDUEI ZUZENDUTAKO KONTZERTU DIDAKTIKOEN PROPOSAMEN BERRITZAILEA DA – Bilbao Kultura\nHome » Berriak » Bilbao Kultura @eu » KULTURA ETA HEZKUNTZA SAILAK “MUSIKA DIBERTIGARRIA DA” EGITASMOAREN EDIZIO BERRIA JARRIKO DU MARTXAN OSTIRAL HONETAN. FAMILIEI ETA HELDUEI ZUZENDUTAKO KONTZERTU DIDAKTIKOEN PROPOSAMEN BERRITZAILEA DA\nKULTURA ETA HEZKUNTZA SAILAK “MUSIKA DIBERTIGARRIA DA” EGITASMOAREN EDIZIO BERRIA JARRIKO DU MARTXAN OSTIRAL HONETAN. FAMILIEI ETA HELDUEI ZUZENDUTAKO KONTZERTU DIDAKTIKOEN PROPOSAMEN BERRITZAILEA DA\nEgitaraua maiatzeko lau ostiraletan eskainiko da, Barrainkuako udaltegian, helduei zuzendutako hiru kontzerturekin eta jende guztiari zuzenduriko birekin. Sarrera librea izango da leku guztiak bete arte.\nKultura eta Hezkuntza Sailaren ekimenaren helburua musika klasikora eta hain ezagunak ez diren beste estilo batzuetara ikus-entzule berriak erakartzea da. OSTIRAL honetan hasiko da, euskarazko testuak izango dituzten tronboirako eta biolontxelorako musika-ipuinekin.\nBilboko Udaleko Kultura eta Hezkuntza Sailak “Musika dibertigarria da” programaren edizio berria jarriko du martxan OSTIRALEAN, Maiatzaren 10ean. Ekimen berezi horren helburua gure hiriko biztanleen artean musikarako eta, batez ere musika klasikorako, zaletasuna piztea da. Maiatzean zehar, Abando – Barrainkuako Udaltegiak, helduei zuzendutako hiru kontzertu didaktiko eta familientzat bereziki diseinatutako bi saio eskainiko ditu.\nIzan ere, zortzigarren ediziora heldu den kontzertu didaktikoen zikloaren helburu nagusia entzuleak musika klasikora hurbiltzea da, musika genero horren ezagutza eta gozamena bultzatuz, eta txikienen artean musika genero horretara ikus-entzule berriak erakartzea.\n“Musika dibertigarria da” egitaraua ostiral honetan hasiko da (arratsaldeko 18:00etan), tronboirako eta biolontxelorako bi musika-ipuinekin, Felipe eta Los siete mortíferos. Euskarazko narrazioa izango duen kontzertu interaktibo horrek ikus-entzuleak Afrikara eramango ditu safarian, eta zirkuaren mundu liluragarrira hurbilduko ditu. Pedagogoak izateaz gain musikaren didaktikan esperientzia handia duten Wolfgang Hartmann eta Fernando Palacios konposatzaileek idatzitako bi kontakizun dira. Interpreteak Alberto Urretxo (tronboia), Maitane Iturri (biolontxeloa) eta Belén Otxotorena (narrazioa) izango dira.\nBigarren kontzertu didaktikoa ostegunean, MAIATZAREN 15ean, izango da, arratsaldeko 19:30etan, eta protagonista Michel Gasco musikaria izango da, Parisa Delshad perkusio jotzaile irandarrak lagunduta. Kasu honetan, ekialdeko musikaren aberastasun handira hurbiltzea proposatzen da, lautearen bitartez. Ikus-entzuleek, musika-tresnen errepertorio arabiarretan aurki daitezkeen erritmoak, eskalak eta musika-formak entzuteko aukera izango dute, eta inprobisazioari eta bere oinarrizko arauei buruz egingo da berba, lautearen laguntzarekin.\nHurrengo saioak, MAIATZAREN 22koak, harizko musika-tresnen inguruko kontzertu pedagogikoa proposatzen du, Alos Quartet taldearekin (Xabier Zeberio eta Francisco Herrero, biolinak, Lorena Núñez, biola eta Pello Ramírez, biolontxeloa). Oraingo honetan, programak harizko musika-tresnen historiaren inguruko ibilbide interesgarria eta dibertigarria proposatzen du, soinu motak, antzina ze musika-tresna zeuden, etab.\nKontzertu didaktikoen aurtengo edizioa MAIATZAREN 29an amaituko da, biolinarekin aritzen den José Manuel Cachok eta pianoa jotzen duen Victor Jiménezek osatutako Impromptu taldearen saio bikoitzarekin.\nArratsaldeko 18:00etan “La magia de la música” hasiko da, familia osoari zuzendutako kontzertua, Balbi magoarekin. Bertan musika-tresnak erakutsiko dira, eta musikak magia ere sortzen duela erakutsiko zaie txikienei. Arratsaldeko 20:00etan hasiko den bigarren kontzertuak XIX. mendeko konposatzaile handienetakoa izan zen Schubertengana eta bere musikara hurbiltzeko aukera emango du. Bere bizitza laburrean 600 abesti baino gehiago idatzi zituen, musika eta poesia era bikainean uztartuz. Horrez gain, kamerako konposizioak, pianorako lanak eta sinfoniak ere idatzi zituen. Kontzertu horretan Itziar de Unda sopranoak hartuko du parte.\n18:00 FELIPE Y LOS SIETE MORTÍFEROS\nMusika-ipuinak tronboirako, biolontxelorako eta narratzailearentzako (euskaraz)\n19:30 MICHEL GASCO eta MARISA DELSHAD\nEkialdeko musika lautearen bitartez\n19:30 ALOS QUARTET\nHarizko musika-tresnetan oinarritutako kontzertu pedagogikoa\n18:00 LA MAGIA DE LA MÚSICA, BALBI magoarekin.\n20:00 SCHUBERT, Itziar de Unda sopranoarekin.\n← “UDABERRIKO BERTSO SAIOAK” PROGRAMAREN XXXI. EDIZIOAK EGUNGO PANORAMAKO AHOTS GARRANTZITSUENAK BILDUKO DITU SANTUTXUN, ETA MAIATZAREN 30EAN, BERTSOLARIAK ETA GLOSADORE KATALANAK AURREZ-AURRE JARRIKO DITUEN INOIZ IKUSI BAKO FINAL PAREGABEA JASOKO DU\nHAMAIKA EUSKAL FILM LABUR EGILE LEHIATUKO DIRA EUSKAL FANT LABURREAN SEKZIOAN BIHAR CAMPOS ANTZOKIAN, BILBOKO ZINEMALDI FANTASTIKOAREN – FANT 21EN INAUGURAZIO EKITALDIAREN ONDOREN →


ASKATASUN EZA POBREZIA DA ETA POBREZIA ASKATASUN EZA\nPandemiarekin erlazioan garatzen ari den krisi koiuntura honetan, aurrerabidearen edo progresuaren ideiak ohikoa zaion itxura hartu du beste behin ere: biztanleria xumeak bizi duen pobreziaren eta askatasun ezaren hazkunde bezala agertu zaigu. Beharrezko gertaera da hori gizarte kapitalistan, non aurrerabideak bankari eta enpresari handien irabazi ekonomikoaren erregimenarekin jarraitzea inplikatzen duen. Pobrezia eta askatasun eza ziklo ekonomiko berriak berrezarri duen bizi eredu proletarioaren ezaugarri nagusiak dira. Egia esan, bereizezinak diren bi errealitate baino ez dira; izan ere, zer da ba pobrezia existentziarako eskubidearen urraketa ez bada? Hau da, bizitzaren sostengurako eta garapenerako baliabideak erabiltzeko ukapen edo ezintasun bezala definitzen da, horrek urritasuna, miseria eta egiturazko zapalketa egoera dakarrelarik. Pobrezia, baina, gizarte baten garapen mailak posible bihurtzen dituen bizi ereduen arabera ere definitzen da. Horrenbestez, askatasunean oinarritutako bizi eredu unibertsal baten ukapenak, berau egingarria den garai historiko batean, gizarte eredu horren pobretasuna frogatzen du. Hori da, gure ustez, egungo gizarte eredu kapitalista ezaugarritzen duena. Izan ere, indar produktiboen hazkuntza izugarrian oinarritzen den garai historiko honetan, kapitalaren metaketan ardaztuta dagoen mundu mailako gizarte burgesak etengabe murrizten ditu indar horiek gizateria guztiarentzako sortu ahal dituzten hobekuntzarako aukerak. Zentzu horretan, sozialismoa errealitate oso horren antolaketarako eredu historikoa baino ez da, ikuspuntu etiko batetik beharrezko bezala aurkezten dena zapalduta dauden guztientzako. Tradizio sozialista historikoak egin bezala, guk ere aurrerabidea dominazio ereduen suntsipen eta askatasunaren hazkunde gisa ulertzen eta defendatzen jarraituko dugu.\nAdimen artifizialaren eta robotikaren gidaritza pean, XXI. mendean izugarri ari dira garatzen indar sozialen gaitasun tekniko-produktiboak. Horrek gizateriaren ongizate unibertsalerako ekar ditzakeen aukerak baliatu beharrean, teknologia hori plusbalioaren hazkunderako erabiltzen da, jendartea sumisioan, diziplinan eta obedientzian oinarritutako sistema polizial batera lotuz. Koiuntura berri honetan, burgesiaren aginte-posizioa indartzen duten mekanismo eta eraso ereduak handitzen doaz eta horren adierazle dira, besteak beste, langileriaren gaineko kontrol soziala handitzeko puntako teknologiaren ezarpena, gizarteko sektore eta problematika jakin batzuen aurkako kriminalizazio-kanpaina politiko, juridiko eta mediatikoak (gazteriaren eta okupazioaren aurkakoak, adibidez), indar polizialen inpunitatea eta errepresioaren gorakada, eskubide eta askatasunen urraketa sistematikoak, alienazioaren industria kulturalaren hedapena... Krisi kapitalistak, ekoizpen ereduan bultzatu dituen sakoneko aldaketez gain, egitura sozial, kultural eta juridikoan sekulako aldaketak dakartza, basakeriara gero eta gehiago gerturatzen den eredu sozial osoa inposatuz. Gainera, testuinguru globalari begiratuz gero, oligarkia finantzariaren mundu mailako boterea handitzen ari delako gertaera garrantzitsua kontuan hartu behar da, bere kontrolpeko esparruak eta diktadurarako ahalmena handitzen ari direlarik. Prozesu horretan txertatzen da, baita ere, ongizate- eta zuzenbide-estatuen paradigma aldaketa edota, behintzat, horien gainbehera. Beraz, goian aipatu ditugun bizi eredu proletario orokorraren elementuak ez dira ausaz gertatzen, beraien kausa ziklo ekonomiko eta politiko berrian aurkitu baitaitezke.\nPobreziaren eta askatasun ezaren jatorria gizarte zibilaren klase arteko banaketan kokatzen da. Zentzu horretan, pobreziaren aurkako eta askatasunen defentsa zein zabalpenerako proiektu politikoa, erregimen burges osoaren aurkako proiektu unibertsal bezala ezaugarritu behar dugu, sozialismoaren eraikuntza progresiboari bide emango diona. Bide horretan, kurtso honetan ere prozesu sozialistaren garapenerako baldintza politiko zein materialak eskuratzen eta indartzen jarraituko dugu. Horretarako ezinbestekoa izango zaigu, aide batetik, gaitasun militanteak handitzea eta hori lortzeko ekimenen antolaketarekin jarraitzea eta, bestetik, koiuntura politiko eta ekonomikoaren inguruko interbentzio ideologiko zein praktiko eraginkorrak martxan jartzea. Horri loturik, aurtengo kurtsoan talde lokalen jarduna handituko dugu, eskualdeetan antolakuntzaren kultura politikoa hedatzeko eta gazte problematikaren zein, oro har, bestelako auzi politikoak jorratzeko helburuarekin. Oro har, bizi dugun testuinguruan beharrezkoa deritzogu langile antolakuntzarako bitartekoak indartzea eta askatasun politikoen defentsa egitea; izan ere, zapalduen eskubide eta askatasunen berme erreal bakarra langileriaren antolakuntza politikoak izaten jarraitzen duelakoan gaude.


#BilbaoGabonak 2018: 400 jarduera, kontzertu eta Gabonetako merkatua, Bilbon | Herriak eta hiriak | EITB\n400 jarduera inguru eta Gabonetako merkatua hartuko ditu Bilbok Eguberritan\n#BilbaoGabonak proiektua gaur bertan jarriko dute martxan, 20:00etan. Ordu horretan, Bizkaiko hiriburuko kaleak argiztatuko dituzte, eta Gabon giroa nagusituko da hirian.\nOlentzero eta Mari Domingi. Argazkia: Bilboko Udala\nOstegun honetan jarriko dute martxan izotz pista 'ekologikoa' Bilbon\n#BilbaoGabonak proiektu pilotua abiatuko du azaroaren 28an Bilboko Udalak, Gabon festetan ere, Bizkaiko hiriburua bisitarien eta bertako bizilagunen bilgune izan dadin.\nEgitasmo horren helburua da, beraz, inguruko herrietako zein atzerriko bisitariak erakartzea, baita merkataritza eta negozioak bultatzea ere. Hartara, leku magiko eta erakargarri bilakatu nahi dute Bilbo Eguberrietan.\n#BilbaoGabonak ekimena gaur bertan aurkeztu dute Udaleko ordezkariek, prentsaurreko batean. Bertan azaldu dutenez eta Europako beste hiriburu batzuen ereduari jarraituta, Bilbok Gabonetako proiektua indartu du. Horretarako, 400etik gora jarduera antolatuko dituzte: Gabonetako merkatua, helduentzako zein haurrentzako aisialdirako leku bat, izotz pista ekologikoa eta argiztapen berria, besteak beste.\nHain zuzen ere, Areatzan eta Erripa kaian egingo dituzte jarduera guztiak, Arriaga eta udaletxea batzen dituen bidean.\nArgazkia: José Luis Cazallas Ruiz\nBalea erraldoi bat\nEsan bezala, 20:00etatik aurrera ekingo diote #BilbaoGabonak proiektuari. Ordu horretan, Juan Mari Aburto Bilboko alkateak Gabon festei emango die hasiera, hiri guztia aldi berean argiztatuta.\nHala, udaletxeko balkoitik harmailetaraino, argi jauzia jarriko dute. Gainera, bideo-emankizuna ere eskainiko dute, eta sei metroko altuera eta 12 metroko luzera duen balea erraldoi bat jarriko dute. Horrela, bai balea eta baita Arriagako 14 metroko zuhaitza ere argiz jantziko dira.\nBestalde, baso magiko baten itxura hartuko du Areatzak. Izan ere, bertako 120 zuhaitzak urre-kolorez apainduko dituzte, argiztapen berezi baten bidez.\nAurten, estreinakoz, Gabonetako merkatua edukiko du Bilbok. Udalaren helburua da merkataritza eskaintza eta aisialdia sustatzea. Horrekin, halaber, bisitari gehiago erakarri nahi dituzte. Udaletxeko eta Areatzako zubien artean egongo da kokatuta.\nIzotz pista eta txirristak\nBerritasunen artean, nabarmentzeko modukoa da izotz pista aire zabalera aldatuko dutela. Hau da, Casillako Pabiloitik atera eta Erripa kaian ezarriko dute.\n400 metroko pista eta sei erreiko txirrista izango ditu.\nEskaintza kulturalari dagokionez, Bilboko Udalak gaikako programazioak antolatu ditu barruti eta auzoetan. Aukera anitza egongo da, jarduera tradizionalak (Abesbatzen Gabonetako Kontzertuak, esaterako) baina baita umorea, antzerkia eta zirku garaikidea ere; jarduerak euskaraz eta gaztelaniaz eskainiko dira eta adin guztiak hartu dira kontuan.\nAnimazioa eta musika emanaldiak kalean\nKalean formatu txikiko kontzertuak ere izango dira. Larunbatean, abenduaren 15ean, 12:30etik 14:30era, 42 musikarik kontzertuak emango dituzte hiriko 15 toki desberdinetan; hartara, erosketak eta merkataritza dinamizatuko dituzte.\nBilboko eta Bizkaiko hainbat talde izango dira taula gainean: The Swallows, Radio Cober, Lee Perk, Los Buitres, Gorka Naste, My Bastard Friend, Lee Junior, Confluence, La Mara, High Felicity, Dani Merino, Peri, Baster Band, Jaimones eta Elsa Jazz.\nUdal programazio hori beste erakunde pribatu batzuek eta Udalaren beraren beste sozietate batzuek antolatzen dituzten dozenaka jarduerekin osatuko da. Hala nola, Arriaga Antzokiko programazioa, Azkuna Zentroarena edota BilbaoMusikarena.\nOlentzero eta Errege Magoak\nGabonetako udal egitarauan lehentasuna dute Errege Magoek eta Olentzerok. Hain zuzen, laster Bilbora egingo duten bisita prestatzen ari dira.\nOlentzero izango da heltzen lehena. Baserritik abenduaren 23an (igandea) jaitsiko da, arratsaldez. Ikazkin ezaguna Bilboko kaleetatik ibiliko da 17:30etik aurrera. Carlton Hoteletik Arriaga Antzokiraino joango da kalejiran. Biharamunean, antzoki horretan, 11:00etatik aurrera, hiribilduko ume guztiek bisita egin ahalko diote.\n2017ko Errege Magoen desfilea. Argazkia: EFE\nUrte berriak Errege Magoen desfilea ekarriko du Bilbora. Urtarrilaren 5ean, kabalkada egingo dute, kolorez, soinuz eta animazioz betetako zalgurdiek lagunduta.\nHaurrentzako eta gazteentzako jarduerak\nGabonetara begira, aisialdi programa zabala prestatu du Bilboko Udalak 17 urtetik beherakoentzat. Kirol, musika, robotika, sukaldaritza, moda eta bideo-joko tailerrak dira etxeko txikienei zuzendutako jardueretako batzuk, betiere, gazteak entretenitze eta hezte aldera.\nEuskararen erabilera bultatzeko asmoarekin, "B-Tuber-izan, euskal YouTuber" tailerra abiatuko dute, Azkue Fundazioarekin elkarlanean. Parte hartzaileek bideoak euskaraz sortu, editatu eta zabaldu beharko dituzte, Youtube sare soziala erabilita.\n57 Gabonetako zuhaitz\nAuzo guztiek Gabonetako zuhaitza izango dute. Guztira, 57 zuhaitz jarri dituzte: horietatik 16 artifizialak dira, eta gainerakoak hirian bertan urte osoan zehar dauden zuhaitzak dira.\nArgazkia: Orhi Zeberio\nOrdutegi aldaketak, ostalaritzan\nIa bi ordu geroago ixteko baimena izango dute ostalaritza lokalek, abenduaren 14tik urtarrilaren 6ra, "eguneko" establezimenduek eta terrazek salbu\n18 urteko gaztek batek 19 ume eta bi irakasle hil ditu Texasko eskola batean izandako tiroketan\n18 urteko gazte batek gutxienez 19 haur eta bi heldu hil ditu Texasko ikastetxe batean\nJoe Biden, Texasko eskola batean tiroketa gertatu ondoren: "Noiz egingo diogu aurre armen lobbyari?"\nKamioi batek istripua izan du N-1 errepidean, Villabonan, eta auto-ilarak sortu dira Gasteizko noranzkoan


Herschelen begietatik ikusitakoa - Zientzia.eus\nHasiera » Argazki-galeria » Zerrenda » Herschelen-begietatik-ikusitakoa\nHerschelen begietatik ikusitakoa\n2013/06/01 Iturria: Elhuyar aldizkaria\nItxi ditu begiak Herschel teleskopioak. Halabeharrez itxi ere, bukatu baitzaio hozgarria. 2009ko maiatzaren 14an jaurti zuen ESAk, 2.300 litro helio likidorekin. Izan ere, tresnak zero absolututik gertuko tenperaturan mantendu behar zituen; ezinbestekoa zuen hori bere lana egiteko: unibertsoa infragorrian behatzeko.\nEspero bezala, geroztik pixkanaka lurrunduz joan da helioa, eta apirilaren 29an agortu zen guztiz.\nAstronomoek urte askotarako lana izango dute Herschelek hartutako datu-mordoa aztertzen; baina Herschelek egin du berea. Honelakoa da unibertsoa haren begietatik.\nHauts eta gasezko sare kaotikoak. Zisnearen konstelazioan dagoen izar-sorkuntzako gune bat da hau; Cygnus-X. Herschelen infragorri urruneko ikusmenari esker, sortzen ari diren izarrek berotutako gasa ikus daiteke. Gune zurixka distiratsuen atzean izar handi sortu-berriak daude (eskuinaldean).\nAndromeda edo M31 galaxian, izar-sokuntza beso espiraletan gertatzen da. Galaxiako hautsik hotzenak erakusten ditu irudi honek. Gorriz ikusten dena zero absolututik gradu gutxi batzuetara dago. Kolore urdinxkaz ikusten den galaxiaren erdialdea pixka bat epelagoa da; izar zaharragoak daude bertan.\nEnbrioi bat burbuila barruan\nRCW 120 burbuila erdialdean dagoen izar batek sortu du, 2,5 milioi urtetan zehar inguruko hauts eta gasa kanporantz bultzatuz. Hainbeste handitu da burbuilako material-dentsitatea, ezen material hori kolapsatuz izar berriak sor baitaitezke. Burbuilaren eskuin-behealdean dagoen puntu zuri horretan, esaterako, izar-enbrioi bat dago. Herschelek erakutsi du enbrioiak eguzkiaren masa 8-10 aldiz duela dagoeneko. Eta askoz handiago egin daiteke, 2.000 eguzkik adina masa duen laino batez inguratua baitago.\nZorrotadak eta zuloak\nLaino berdearen erdian dagoen zuloa zulo beltz bat zela pentsatzen zuten astronomoek. Baina Herschelek ikusarazi die oker zeudela. NGC 1999 izeneko laino berdearen barruan hiru izarreko sistema bat dago, eta badirudi hiru izarretako batek jaurtitako zorrotada batek, edo agian hainbatek, egin dutela zuloa. Gorriz hauts eta gas hotz eta dentsoa ikusten da, izar berriak sortzeko materiala. Hiru puntu horietan, berriz, izar-enbrioi bana dago. Eta behekoan, bi poloetatik ateratzen diren zorrotadak ageri dira, urdinez.\nZaldi-buru nebulosa ikonoa, Herschelen begietatik. Arrosaz eta zuriz, izar-sorkuntzako gune aktiboenak.\nIzar masiboak, eta masa txiki eta ertainekoak, neurri guztietakoak ari dira jaiotzen Vela C eskualdean.\nFormalhaut izarra eta haren diskoa\nFormalhaut izar gazteak igortzen duen erradiazioa jaso du Herschelek irudi honetan. Formalhauten inguruan materiazko disko bat dago; eguzki-sistemako Kuiperren gerrikoaren antzeko egitura bat. Diskoaren inguruan dauden objektuen arteko talketan hauts ugari sortzen da, eta hauts horrek izarrak igortzen duen erradiazioa dispertsatzen du.\nIzar masiboen sorkuntzaren efektuak ikusten dira Carina nebulosan. Izar-haize indartsuek eta erradiazioak zutabe eta burbuila ikusgarriak sortzen dituzte hauts eta gasezko laino trinkoetan. Herschelek irudi honetan erakusten duen gas eta hautsaren masa 650.000 eguzkirena adinakoa da, eta Herschelek ikusten ez duen gas beroagoa kontuan hartuta, 900.000 eguzki-masa dira guztira


Hiri Mantentze eta Zerbitzuetako zuzendari posturako udalak ez du euskara ezagutzeko eskakizunik ezarri - Irutxuloko Hitza : Irutxuloko Hitza\nEH Bilduk Donostiako Udal Gobernuak harturiko erabaki bat kritikatu du ohar baten bidez: “Eneko Goiak euskaraz ez dakien zuzendari bat izendatzea ez doa euskararen erabilera normalizatzeko bidean”. Hain zuzen, udalak deialdia ireki du Hiri Mantentze eta Zerbitzuetako zuzendari berria aukeratzeko. Lanposturako ez euskara ezagutzeko eskakizunik ezarri. “Euren soldata ia 80.000 eurokoa izango da”.\nUdal taldeak azpimarratu duenez, Hizkuntza Politikako Sailordetzak VI. Plangintzaldiko bere irizpideetan proposatu dituen euskara gaitasunak, zuzendaritza organoetarako, C1 edo C2 mailakoak dira. “Hain zuzen, aipagai dugun zuzendari lanpostuarekin batera argitaratutako beste hiru deialdietan –Zeharkako Zerbitzuak, Ekonomia Kudeaketa eta Hirigintza Sostengarria– euskarako C1 maila eskatu da. Hiri Mantentze eta Zerbitzuetako zuzendaritzarako, ordea, ez du euskara ezagutzeko beharrik ezarri, eta soilik merituen artean sartu du”.\nEH Bilduk dio kezkagarria dela udal gobernuak erabaki hau hartu izana, “kontraesankorra eta arduragabea delako”. “Erabaki hori ez doa euskaren erabilera normalizatzeko udal langileek eta erakundeak urtetan egindako ahaleginaren bidean, eta eragingarri eta eredugarri izateko aukera zapuzten du”.\nHoriek horrela, udal taldeak Eneko Goia alkateari eskatu dio Hiri Mantentze eta Zerbitzuetako zuzendari lanposturako eskakizunen artean euskara eskatzea, eta Euskara Planaren irizpideetatik kentzea funtzionari ez izategatik euskara gaitasuna ez eskatzea ahalbidetzen duen aukera.


Anita Parker taldeak disko berria aurkeztu du - Uriola.eus\nAnita Parker taldeak disko berria aurkeztu du\nuriola.eus 2018-11-27 13:26 Kultura-aisialdia Bilbo\nAnita Parker taldeak bere bigarren diskoa aurkeztu du gaur goizean Pabellon 6 egin duten agerraldian. Lehenengo lanaren ildoari jarraituz, erritmo dantzagarriak proposatzen dizkigute.\n2018a urte oparoa izan da euskal taldearentzat. 60 zuzenekotik gora jo dituzte urte honetan (Euskal Herritik kanpo ere irten dira Japoniara, Koreara, Galiziara edota Andaluziara joan dira). Bigarren disko hau homonimo izaten jarraitzen du, baina bi harridura ikur gehitu dizkiote, eta koloreak aldatu dizkiote desberdintzeko.\nAnita Parkerren bigarren lan hau eektronikoagoa da, nahiz eta swing inguruko bi abesti egin dituzten. Izan ere, taldeak, atzoko eta egungo elektronika du enbor nagusitzat. Horrez gain, 7 abestiz osotutako lan honetan rap, bolero, sasi-tangoa eta beste estilo batzuetako zentzeladak ere baditu.\nDiskoa Katarin estudioetan grabatu dute eta Javi Perez, Zigor DZ edota La Furia taldearen kolaborazioak jaso dituzte. Anek azaldu duenez: "Prozesua ikusten dena baino luzeagoa izan da. Aurretik lan handiko hilabeteak izan genituen probak egiten eta abestiak preparatzen. Diska anitza da eta hiru abesti guztiz berriak ekartzen ditu".\nHorrez gain, nola ez, Durangoko Azokan zuzenean egongo dira. Uda honetan taldea ezagutu ez dutenek aukera berri bat izango dute. Ahotsenean abenduaren 6an egongo dira zuzenean eguerdi partean, 12:40ean hain zuzen.


Vuelve el Bilbao Triathlon con muchas novedades - Bizkaia Gazteak - Bizkaia Gazteak\nVuelve el Bilbao Triathlon con muchas novedades\nBueltan dago Bilboko Triatloia nobedade askorekin\nBilboko Triatloia edizio berri batekin dator, urriaren 5ean ospatuko dena.\nAntolatzaileak, aurten, nobedadez betetako lasterketa berri bat aurkeztu du.\nAldaketa nabarmenena probaren data berria da, horrelako probak egiteko klima hobeago bat bermatuko duen sasoi batean ospatuz.\nEszenatokia ere aldatuko da. Boxe-ak Ramon de La Sota kaian egongo dira, Itsas Museoaren ondoan. Kokapen aldaketa hau, zirkuituaren diseinuari lotuta dago:\n- Igeriketa Zorrotzaurreko ubidean zehar izango da.\n-Bizikleta zirkuitua jatorrizko zirkuitua baino desnibel metatu gutxiagokoa izango da.\n-Oinezko zirkuitua, beti bezala, ibaiaren ondoko pasealekuan kokatuta dago, eta bertan egiten diren buelten araberakoa izango da, hiriko lekurik esanguratsuenak zeharkatuz.\nDistantzia erdiko eta distantzia olinpiko probekin batera, aurten open proba bat egongo da, eta federazioaren lizentzia eskuratu ez dutenek parte hartu ahal izango dute bertan.\nIzen-ematea jada zabalik dago. Ekitaldiaren web gunearen bidez egin dezakezu. Epea irailaren 29an amaituko da, beti ere sarrerak lehenago agortu ez badira.\nHarremanetan jartzeko emaila: info@innevento.com\nIzen-emateak eta informazio gehiago: http://bilbaotriathlon.com/\n“Bilboko Triatloia edizio berri batekin dator urrian”


Herri bideen eta baso pisten erabilera arautu nahi du Ibarrako Udalak - Ibarra - Tolosaldeko ataria\nTolosaldeko Ataria 2018-10-10 15:23\nIbarrako Udalak herri bideen eta baso pisten erabilpena arautzen duen ordenantza onartu nahi du. Ordenantzarekin, landa bideek eta baso pistek dituzten izaera eta ezaugarri bereziak kontuan hartuta, ibilgailuekin erabili ahal izateko arau orokorrak ezarriko dira egoera berean geratuko direla bermatzeko.\nUdalak azaldu duenez, «arau hori onestea beharrezkoa da landa bideak eta baso pistak kaltetuak izatea ekiditeko». Izan ere, arau horren helburua udal titulartasuneko baso pisten eta herri bideen «erabilera berezia» arautzea da.\nHori horrela, gai honen inguruan herritarren parte hartzea ahalbidetzeko, iritzi eta proposamenak egiteko hamabost egunetako epea zabaldu du udalak. Epea urriaren 19ra artekoa izango da. Iritzi eta proposamenak egiteko ingurugiroa@ibarra.eus helbidera idatziz edo Ibarrako udaletxeko harreran idatziak aurkeztuz egin daiteke.


RED de SAC Servicios de Atención Ciudadana\nHAZ SAREA Herritarren Arretarako Zerbitzuak\n2012ko maiatzean Eudelek 'HAZ' Sarea sortu zuen, herritarren arretarako zerbitzuak berriro diseinatu eta garatzen interesa duten udalak biltzen dituen foroa, zerbitzua eskaintzeko helburu argiaz, sarbidea, komunikazioa eta administrazio lokalarekin erlazioa modu erosoan errazteko.\nEsparrua: Sarea "Euskadiko udaletarako berrikuntza-diagnostikoan" (2012) eta TBA-Tokiko Berrikuntza Agentzietan (2009-2014) udalek aurkitutako beharrizanetik sortu zen. Bere helburua bikoitza da: HAZ duten udalen biltoki bihurtzea eta aipatutako zerbitzuak ezarri nahi dituzten beste udaletarako ikasteko erreferente izatea.\nBere helburua bikoitza da: HAZ duten udalen biltoki bihurtzea eta aipatutako zerbitzuak ezarri nahi dituzten beste udaletarako ikasteko erreferente izatea.\n'Lagundutako Trebakuntza HAZ Plana':\n5.000 biztanletik gorako Udalerri Euskaldun guztiek HAZ izaten laguntzea du helburu, bakoitzaren udaleko zerbitzuetara heltzeko.\n"HAZ AURKEZPENA" deskargatu\nHAZen SAREAren oinarrizko fitxa\nSorrera-data: Sarea 2012ko maiatzean sortu eta urrian Udalen arteko Trukerako eta Ikasteko lehenengo Bilgunea egin zen, parte hartzen duten udalen esperientziak eta praktika onak aztertzeko.\nXedea: udalen eta mankomunitateen artean elkartrukatu, alderatu eta ikasteko esparrua eratzea, Herritarren Arretarako Zerbitzuari (HAZ, Herritarrak Informatzeko Bulegoa, Herritarren Arretarako Bulegoa...) dagokionez. Udalei aholkularitza ematea eta jarraipena egitea zerbitzua abian jartzean. Herritarren Arretarako Zerbitzu bat ireki duten udalen esperientzia eta praktika onen berri ematea.\nUdalen arteko kontaktuak eta komunikatzeko bideak irekitzea\nUdalen praktika on eta esperientzien berri elkarri ematea\nElkarlanean ikastea, aholkua ematea eta egin beharreko bidean laguntzea\nUdalen arteko proiektu pilotuak eta sinergiak sustatzea\n2014: 22 udal\nAndoain, Arrasate, Arrigorriaga, Barakaldo, Basauri, Beasain, Bermeo, Bilbo, Deba, Donostia, Durango, Eibar, Elgoibar, Ermua, Getxo, Hondarribia, Irun, Legazpi, Portugalete, Urnieta, Vitoria-Gasteiz, Zalla.\nTrebakuntza programa + Laguntza\nERMUA: Gizarte Zerbitzuak eta Herritarren Arretarako Leihatila – Abiapuntu\nARRIGORRIAGA: Udalbarria – Telepadrón\nGASTEIZ: Herritarren postontzia\nIRUN: Herritarren Arretarako Zerbitzuak – HAZ Plus\nHerritarrentzako arreta eta zerbitzuak birdiseinatzeko berrikuntza\nHerritarren Arreta Zerbitzua (HAZ) baloratzeko ikus-entzunesko proiektua\n‘HAZ’ ezarpenerako trebakuntza eta laguntza plan berria\nGida eta materialak\n(C) EUDEL. Plaza Ensanche, 5 - 48009 Bilbao


David de Haro: "Komunikazioaren garaia da eta irudiak asko du ezateko, gaur egungo hizkuntza da" • BIC Bizkaia Ezkerraldea\nAzaroaren 18an eta 19an BIC Bizkaia Ezkerraldeak Fotopop, argazkilaritzan eta musikak esperientzia handiko kultura ekoiztetxeak, argazkilaritzari buruzko ekitaldia hartuko du. Topaketak sektorearen agente desberdinak elkartzeko balio izango du: zaleak, profesionalak, autoreak eta markak; aliantzak sortzeko eta ideiak eta esperientziak elkarbanatzeko aukera paregabea. Estela de Castro, Antonio Aragón, Ruben H. Bermúdez, Ana Zaragoza edo Iñaki Izquierdo izango dira hizlarietako batzuk, bakoitzak argazkilaritza ulertzeko modu desberdina duena.\nDavid de Haro, Fotopopeko sormen zuzendariak ekitaldiari buruzko informazioa ematen digu elkarrizketa honetan eta Bizkaian argazkilaritzak bizi duen momentuari buruz hitz egiten du.\nNola eman dezakegu izena topaketan?\nwww.fotopop.eus webgunean eta sarrera erreserbatuz. Gainera, nahi duenak Ilgner eraikinera joan daiteke bi egonetan eta bertan dauden stand-ak bisitatu, eta egileekin zuzenean hitz egin.\nProfesionalak izan behar gara ekitaldira joateko?\nEz da beharrezkoa. Edozeinek hitzaldietatik ikas dezake, izan ere, egileek euren lanak eta esperientzia profesionalak ezagutzera emango dituzte. Unibertsalak diren gauzak, hain zuzen.\nZergaitik hautatu duzue BIC Bizkaia Ezkerraldea eszenatoki moduan?\nHurbileko zentroa da, handia eta ekipamendu ugaria du. Gainera, oso gardenak dira bezeroekin. Oso zaila da pozik ez egotea haekin.\nZein momentua bizi du argazkilaritzak Bizkaian?\nOso momentu ona bizi du, zaletasun handia dago ulertzeko forma askotan; gainera, egile, eskola eta argitalpen ugari agertzen ari dira. Onena da hau hasiera bakarrik dela eta zeozer handiago bat helduko dela. Argazkilaritzak dena batzen du, etorkizuneko profesioa, etorkizuneko hizkuntza eta etorkizuneko diziplina da. Komunikazioaren garaia da eta irudiak asko du ezateko, gaur egungo hizkuntza da.\nBizkaitarrok begi ona dugu kamararen atzean?\nPrentsa argazkilaritzan beti izan ditugu oso profesionak onak; nik hortik nator eta beti maila handia egon da. Egileen lanetan oraindik ikusi behar dugu zer egiten duen hurren belaunaldiak. Lan oso onak dituzte eta pixkanaka zeresana emango dute.


Aiete Kultur Etxea giza eskubideen gaietan espezializatutako ohiko programazioa izateko xedearekin ireki zen; hala ere, auzotarren iradokizun eta eskaeren aurrean zabalik dago.\nFormatu txiki eta ertaineko antzerki-ikuskizunen jaialdia Donostiako auzoetako taberna eta lokaletan egiten da.\nHiriko kultur etxeen sarean barrena garatzen da eta kalitatezko eskaintza zabala eskaintzen du, haurrentzako antzerkiaren ekoizpenak Euskadin duen osasun onaren isla adieraziz.\nSaio hauekin umeek musika eta literatura goxotasunez gozatuko dute.\nLiteratura bere osotasunean maite dutenentzat elkarketarako espazio bat sortzen saiatuko gara non irakurleek jorratzen den gaiaren inguruan bakoitzak norbere ikuspuntua espresatu ahal izango duen. Lantxabe elkartearen eskutik.\nAiete Kultur Etxeko erakusketek hainbat gai jorratzen dituzte: Giza Eskubideak, baloreetan oinarritutako artea, haurrak, literatura eta Donostia edo auzoko ezagutza areagotzen dutenak.\nPrograma honen helburua 2-5 urteko haurrei irakurketaren irudimena eta fantasia piztea da, eta horrekin batera haurrak liburutegira hurbilaraztea. Asteartetan, Liburutegiko Haurtxotekan 18:00etan.\nOhiko programazioan txikienentzako gaztelaniazko eta euskarazko zine-emanaldia, haurrek zinearen mundua ezagutzen hasteko helburuarekin.\nMusiklasik kontzertuek, eskarmentua duten bertako musikariak entzuteko aukera paregabea eskeintzen dute.\nHaurrak zirku-ikuskizun artistikora hurbiltzea indartuta, eta antzezpenarekiko eta sormenarekiko gozamena eta atxikimendua azpimarratuta.Haurren publikoaren artean zirkuaren zirrara pizteko...\nIlustratzailearen Txokoa proiektua ilustratzaileen lana aintzat hartzeko eta gizarteratzeko helburua du. Txokoan, artista honen lanak erakutsiko dira orokorrean: liburuetako ilustrazioak, komiki tirak, karikaturak, egutegiak eta abar. Baita liburuak, objektuak eta zirriborroak ere.\nOrain dagoen Ilustratzailea\nAieteko naturaz gozatzeko Miramongo basoan Basoka kontzertua egiten dira\nAietek bultzatuta. Aurten jaialdia azaroaren 20ko Haurren Egun Unibertsalarekin bat zetorrela baliatuta, programaren ardatz nagusia giza eskubideak izan dira.\nBideoa: Wangari Maathai eta bakerako zuhaitzak\nAiete K.E. harremanetan jarri


Santa Klara Elizako Organoa - museoeneguna.eus\nElizaren goialdean, kortxilan, rokoko estiloko organo handia nabarmentzen da. Francisco Antonio San Juan izeneko Logroñoko organogileak egin zuen, 1777an. Kutxan hainbat pintura interesgarri ikus daitezke, organoa apaintzen dutenak. Teklatu bakarra du eta hodi batzuk horizontalean jarrita daude, hots,“bataila” eran. Bitxikeria gisa, aipatzekoa da Bizkaiko bigarren organo zaharrena dela.


Helburutik gertu geratu dira | Mundua | Berria\nHelburutik gertu geratu dira\nKaledonia Berriko independentistek ez dute lortu loialistei aurrea hartzea, baina diputatu bat gehiago eskuratu dute: 26 ordezkari izango dituzte kongresuan. Legealdi erabakigarria izango dute hau\nFLNKSren jarraitzaileak koalizioaren ekitaldi batean, artxiboko irudi batean. BERRIA\nHauteskunde bakoitzeko, bi aldeen arteko tartea estutuz doa, eta igandeko bozak ez ziren salbuespen izan. Emaitzak, ordea, motz geratu ziren, jarrita zeuden helburuei erreparatuz gero: alderdi independentistek 26 diputatu eskuratu zituzten Kaledonia Berriko Kongresurako hauteskundeetan, aurreko bozetan baino bat gehiago, baina ez zuten lortu sektore loialistari aurrea hartzea. Frantziaren parte izatearen aldekoak 28 ordezkarirekin geratu dira, 2014an baino bat gutxiagorekin, baina abantaila pixka batekin abiatuko dira erakunde garrantzitsuen kontrola izateko lasterketan. Legealdi garrantzitsua izango da hil honetan hasiko dena: ezustekorik ezean, datorren urtean independentzia erreferendum bat egingo dute, eta, ezezkoa gailenduz gero, beste bat 2022an. Independentistek eta loialistek 1998an sinatu zuten Noumeako Akordioak gidaturiko azken legealdia izango da, eta hori amaitzean Kaledonia Berriak estatus berri bat izango du.\nIgandeko hauteskundeek zenbait ezusteko utzi zituzten, batez ere sektore loialistan. Sonia Backes buru duen Etorkizuna Konfiantzaz (AEC) koalizioaren estrategiak fruituak eman zituen, eta Kaledonia Elkarrekin (CE) alderdiari aurrea hartzea lortu zuen. AECek hemezortzi diputatu (+5) izango ditu kongresuan, eta ganberako indar nagusia bilakatu da; CE, aldiz, zazpi ordezkarirekin geratu da (-8), eta agerian geratu da hari egin diola kalte loialisten barne krisiak.\nIzan ere, igandeko bozen aurretik, CEk zuen Kaledonia Berriko Gobernuaren eta Hegoaldeko Probintzia estrategikoaren kontrola, baina orain AECk du aukera gehien horien kontrola lortzeko. Loialisten hautesleek, beraz, eskuinera egin dute, CE autonomistak AECk baino jarrera moderatuagoa baitu; azken hori Frantziako Errepublikanoak (LR) alderdiaren aliatuek osatzen dute.\nEsnatze Ozeanikoaren (EO) emaitzek ere ezustekoa sortu zuten igande gauean. Duela bi hilabete sortu zuten alderdia, Wallis eta Futunako —Frantziako kolonia— komunitatearen ordezkari izatea helburu, eta lehen bozetan arrakasta handia izan du: hiru diputatu izango ditu kongresuan. Independentziaren aurkakoak diren arren, alderdiko kideek kanpainan adierazi zuten «kaledoniarren alde» egingo dutela lan, «ez independentziaren edo Frantziaren alde». Ikusteko dago, beraz, alderdi horrek izango duen jarrera hil honetan hasiko den legealdian, aukera izango baitu balantza alde batera edo bestera mugitzeko.\nHalere, sektore loialistako hiru indarrak elkar ulertzera behartuta daude, batez ere AEC eta EC, alderdi independentisten egitasmoak gelditu nahi badituzte. Eta adostasun horren indarra gobernuaren osaketan, biltzarren osaketan eta Kaledonia Berriko presidentearen hautaketan ikusiko da lehenik kongresuaren hilaren 24an osatuko da—. Backesek atzo adierazi zion RRB irratiari Hegoaldeko Probintziako presidente izateko aurkeztuko dela, eta igande gauean bertan Milakulo Tukumuli EOren buruzagiak jakinarazi zuen hasiak zirela AECrekin hizketan.\nKongresurako hauteskundeetan, Hegoaldeko Probintzian hautatzen dituzte ordezkari gehien: 54tik 32. Horregatik, independentismoak zerrenda bateratua aurkeztea erabaki zuen, 2014an egin bezala, indarrak batu eta emaitzak handitzeko; oraingoan, baina, Alderdi Laboristarik gabe izan da, iazko galdeketan abstenitzeko deia egin baitzuen.\nZerrenda bateratuaren estrategiak arrakasta izan du, hein batean behintzat. Diputatu bat gehiago lortu dute, baina garaipen hori Alderdi Laboristaren kalterako izan da, 2014an zituen bi ordezkarietako bakarrari eutsi baitio. Independentismoak, halere, gehien bozkatua izaten jarraitzen du Iparraldeko Probintzian eta Leialtasun Uharteetan, mugimenduaren bi gotorlekuetan.\nIazko azaroaren 4ko independentzia erreferendumean, Frantziaren parte izateko hautua gailendu zen (%56,7—43,3), baina independentismoak espero baino askoz ere emaitza hobeak lortu zituen, eta garaipen hori baliatu nahi zuen igandean gehiengoa lortzeko. Ez du halakorik lortu, baina 1999ko bozez geroztik duen goranzko joerari eutsi dio. Orain, beraz, begi guztiak datorren urteko erreferendumean daude jarriak: AECk «ahalik eta azkarren» egin nahi du, CErentzat ez da beharrezkoa beste bi galdeketa egitea eta independentistek horren aldeko apustua egin dute, baina adierazi dute ez dutela presarik.\nDei hori egiteko, gutxienez sei hilabete pasatu behar dira lehen erreferendumetik. Eskaria Frantziako Estatuari egiten zaio, eta baiezkoa eman eta hemezortzi hilabetera egingo dute bigarrena. Roch Wamytan buruzagi independentistaren arabera, «irteerarako ate bakarra subiranotasun osoa» izango da.


Ez bat ez bi, hamabost etorkin (sic) hil direla irakurri dut, Europara bidean. Hurrena lau etorkin (sic) gehiago hil direla. Etorkinak. Europatik Afrikara. Afrikatik Afrikara (Kanaria uharteak mapan kokatzen ere ahaztu zaigu?)\nKareletik bota dituzte. Zeinen egoera gogorra, baina zorionez ez gara, eurak dira. Besteak. Afrikarrak. Beltzak. Etorkinak, omen. Ez diogu erreparatzen hitzen kargari, gezurrari, baina nabarmentzeko balio digute. Turistak gara, bidaiariak, atzerrira ikastera edo are lanera joango gara, baina Erasmusak izango dira gure ikasleak, profesionalak edo kooperanteak gure beharginak.\nAfrika Beltzari 'subsaharian' adjektiboa jarri ziotenetik hala-hola itzuli dugu. Beti emigrante izan zen figurarekin nahastu ezin eta immigrante, etorkin izenak asmatu genuen.\nItsasoan hil eta etorkin? Oraindik etorri ez delarik nola ba etorkin? Haurrak etorri barik ekarri egiten dituztelarik, etorkin? Ez etorkin bakarrik, etorkin ilegal. Immigrazio ilegalari aurre egiteko gotortu dezagun kontinente zaharra. Zeinen putakumea Berlusconi, lotsarik gabe markatzen erromaniak. Barkatu, krisia dator eta, kotizatu duzunetik dagokizuna hartu eta alde egingo zenuke? Eraikuntzak kale egin du eta porlangintzan bertakoak jarriko ditugu hirurogei orduz beharrean. Borondatez, hori bai. Erresuminik gabe, bye bye.\nEuropar agintarien aburuz demagogia ei da Evo Moralesek orriotan gaur dioena. Potosi Europarekin zorretan den planetan bizi gara, baina besteak dira demagogoak. Beti besteak. Baina beste guztiak haserretzen direnean...\nPosted by Urtzi UV at 22:01 No comments: Links to this post\nInpresioa: inor gutxi fidatzen da EAJz. Lehendakaria askoz gardenagoa da, ados egon zein ez. Inpresioa: PSE-PSOEk gogor agertu behar du Espainian, baina euskal mendebaldean aurrerakoi, are euskaltzale itxura behar du, EAJk galdutako zentralitatearen lekukoa hartu balu legez. Inpresioa: ilusioa pizteko ahaleginean daude lehendakaria eta EA eta Aralarreko buruzagiak, euskaldunon hitza espainiar legeen gainetik egongo direla sinetsarazi guran. Inpresioa: ezker abertzalea baldekada ur hotz botatzen ari da ameskeriatik iratzartzeko. Deserosoa du diskurtsoa, etsipenezkoa, bestela ere ilusioa galduta daukan gizartearentzat. Askoz atseginagoa da nahi duguna izango garela dioen hori (hipotetikoan, noski. Adreiluaren trafikanteei asfaltozko negozioak agintzea ekonomia suspertzea da, hazkunde eredua ez da galdekizun. Ohi bezala, txikizioa mendebaldetik dator eta giputzekin gero ausartuko dira, Bizkaiko errauste plantak egin ostean Gipuzkoan egiten saiatu diren legez).\nIlusio naif-a eta errealismo gordina, familia abertzalearen aurpegi biak. Eta Imazen iragarpena: ETAk argumentu bat gehiago izango luke Espainiaren ukoarekin. Argumentu hori zaharra ez balu legez. Benetan bertigoa ematen diena arrazoi izatea da, agerian uztea Espainiak daukala azken hitza, eta demokraziaren bideak oso bide laburra daukala gurean. Gidoiak argi dakar: Espainiaren ukoa, ETAren jarduna, ezker abertzalearen ilegalizazioa, espetxeratzeak, eta beste abertzaleen protesta apalak eta debekuari men egitea. Badakigu lehen hiru agente politikoak noraino irits daitezkeen, orain galdeketa deitu duenak erakutsi beharko du. Etsipenaren gurpil zoroa hausteko ahalegin ederra izan liteke, benetan ausartuko balira.\nPosted by Urtzi UV at 12:36 No comments: Links to this post\nTeresa falta da\nDuela hamar urte hasi nintzen kazetari lanean, telebistan, bekadun. Ordurako artikulutxoren bat edo beste egin arren, karrerari ekin baino lehenagotik hasi nintzen hedabideekin lehen harreman aktiboa izaten. Gerora profesionalki gutxien jardun naizen eremuan, irratigintzan. Inaxio Usarraldek deitu zidan Egin Irratian astero bertsoa kantatzeko, eta Egineko orrialdeetan irakurtzen nuen bertsoa biharamunean. Zer zen hura, literatur lan gutxi batzuk argitaratuta zeuzkan institutuko gaztetxoarentzat!\nEgin izan nuen lehen adierazpide. Bekadun xumea Iurretako erredakziotik prentsaurreko batera bidali zuten lehen egunean, bazekien Aldundiko inaugurazio hura ez zela eguneko lehen albiste izango. Kazetaritza protagonista denean, kalterako izan ohi da. Egunkariak lehen editoriala argitaratu zuen biharamunean. Euskadi Informacion irten zen, muturrekoari beste masailarekin emandako erantzuna.\nEstatuak bahitu, ostu, eta, hala ere, pozten garen herrialdean bizi gara. Milaka euroko bermea eta aldian-aldian epailearengana joan behar duten pertsonak ahaztu egiten ditugu geografia honetako tragedien zerrendan. Hala ere, gustura kenduko dugu Xabier Salutregi espetxeratutako kazetarien zerrendatik (RSF-Mugarik Gabeko Kazetariek nahiko lan Txina, Kuba eta ETA salatzen, nonbait, Europako Batasunean kazetari gehien espetxeratzen dituen herrialdeaz gogoratzeko), eta berdin kendu gura ditugu Teresa Toda eta Egineko espetxeratu guztiak. Eta Egin zabalik gura dugu, eta Egunkaria, eta Ardi Beltza, eta Egin Irratia. Eta adierazpen askatasuna urratzen duten beste erakunde batzuen gisan, prentsa askatasunaren harrapatzaile izenda ditzala RSFk Garzon, Del Olmo eta soka bereko kriminalak.\nPosted by Urtzi UV at 08:02 No comments: Links to this post


Aretxabaletak 1 eta 2 irabazi du Oñatin ligako estreinakoan - Debagoiena - Goiena.eus\nAretxabaletak 1 eta 2 irabazi du Oñatin ligako estreinakoan\nJulen Iriondo M. de Zuazo 2021-09-12 20:12\nPublikodun futbolaren itzulera izan da Azkoagainen, eta neurketa lehiatua eskaini dute bi talde debagoiendarrek, batez ere lehenengo zatian. Bigarrenean, goiz egin du gola Aretxabaletak, eta nahikoa eroso jardun du hortik aurrera.\nLehenengo zatian ez da aukera garbi-garbirik izan, baina Aloña izan da apur bat gehiago. Aretxabaletak ere izan du aukera apurren bat, baina golik gabe iritsi da partidua atsedenaldira.\nBigarren zatian, hirugarren minutuan, atzealdean huts egin dute oñatiarrek, eta hori ondo aprobetxatu du Markel Zubik, kanpoko taldea aurretik jartzeko. Bigarren golean, ezker hegalean hasitako jokaldia bikain borobildu du eskuinekoan Maguk, 78. minutuan.\nSaiatu dira gorritxoak aldeak murrizten eta 1 eta 2koa Josu Juaristik egin du, penaltiz, 88. minutuan. Baina hortxe geratu da etxekoen ahalegina, eta ligan jokoan jarritako lehen hiru puntuak Aretxabaletara joan dira.\nUDAkoen entrenatzaile Unai Calzon "oso pozik" zegoen, neurketa amaieran, taldeak egindako lanarekin: "Beti da garrantzitsua garaipen batekin hastea. Badakigu Oñatikoa oso zelai zaila dela, partiduak oso parekatuak izaten direla, eta hala izan da gaurkoa ere. Zaleak ikustearekin eta benetako futbolaren itzulerarekin ere oso pozik. Lehenengo zatian inork ez zuen galtzea nahi, lehenengo partiduko beldur horiek ikusi dira. Ez da joko askorik egon. Bigarrenean jokaldi polit batzuk egin ditugu".\nAloñako entrenatzaile Endika Ruiz ere, emaitzaz harago, gustura agertu da bere taldeak egindako lanarekin, baita futbola Azkoagainera itzuli izanarekin ere: "Ilusio handia genuen, luze joan da lehiatu ez garen garai hau. Motibazioa eta gogoa topera genituen; emaitza falta izan da borobila izateko. Baina pozik nago egin dugun lehen zatiarekin; orokorrean, taldeak erakutsi duen jarrerarekin ere bai".\nDebagoieneko Ohorezko Erregional mailako gainerako taldeei dagokienez, hutsean berdindu dute bai Bergarak eta bai Mondrak; aurrenekoak etxean, Allerruren kontra, eta Mondrak, Elgoibarren zelaian.


Txitxirio entsalada – On Ekin nutrición y dietética\nBadakizue udan lekaleak jateko aukera pila bat dagoela?\nLekaleak koilaraz jateko plater gisa soilik identifikatzen dituen horietakoa zara? Eta udan tenperaturak igotzen direnez ez duzu plater beroak jateko horrelako gogorik izaten? Baina badakizu entsaladan, barazki salteatuekin eta beste mila modutara jateko aukera dagoela?\nIkusiko duzue behin probatuta nola errezeta horiek zurekin gelditzen diren.\n30g piper gorria\nBi ahuntz gazta zati\nOzpin txorrotada bat\nLehenengo eta behin, entsalada jan baino egun bat lehenago txitxirioak 12 orduz beratzen jarriko ditugu.\nDenbora hori pasatakoan, egosi egingo ditugu. Ordubete inguru behar dute lapiko arruntean.\nBitartean osagai guztiak prestatuko ditugu. Barazkiak garbitu, beharrezkoak direnak (azenarioa eta tomatea) zuritu eta zati txikitan (2cm x 2cm) moztuko ditugu.\nDena prest daukagunean plater batean zerbitzatu, sesamo haziak gehitu eta oliozpindu egingo dugu.\nBabarrun zuri errezeta azkarra “Donuts izozkia”


'11 ber bi festibala'-k euskarazko jarduera ugari eskainiko ditu Gasteizen, azaroaren 23tik abenduaren 14ra arte\nJoan den asteazkenean aurkeztu zuten ?11 ber bi festibala? izeneko ekimena Gasteizko Oihaneder Euskararen Etxean. Erakundeek eta euskaltzale elkarteek Euskararen Egunarekin lotuta antolatu ohi dituzten jarduerei beste eite bat emateko asmoz sortu da. Aurten azaroaren 23tik abenduaren 14ra arte antolatu dira jarduerak. Bai Euskarari Elkarteak abenduaren 5ean goizez egingo den Mintzodromoa antolatuko du, Gasteizko Udalarekin batera.\nUdalak, Aldundiak eta euskalgintzako hainbat eragilek parte hartzeko eta lankidetzan aritzeko programazioa landu dute, esparru, adin eta gustu ezberdinetako pertsonak erakartzearren. Jardunaldiak iragartzeko kartelak ?Hartu zure lekua eta jarri eroso? lema darama, sofa baten irudiarekin batera, ekintzez gozatzeko gonbita eginez. Askotariko aukerak daude: antzerkia, filmak, hitzaldiak, kontzertuak, karaokea? Bereziki gazteei begirako jarduerak izango dira, herritarren artean euskararen erabilera handitzeko funtsezko elementua baita.\nPrograma osatzerakoan, Euskadiko kultur sorkuntzaren arloko berrikuntzen alde egin da, esaterako, Mug Mus Laborategiaren ?Esku Harriak: Oteizaren Haria? eta Lankuren ?Bakean dagoena bakean utzi? ikuskizunak, Hesian taldearen disko berriaren aurkezpena, eta LaBasu rap-kantariaren errezitaldia. Orobat, Gasteizen sortutako proiektu artistikoak sustatuko dira, hala nola, Ane Gebararen lan bat eta Bidelapurrak taldearen kontzertua.\nDeskribapena: Euskararen jaia izango da Zabalganan. Umeentzako eskulanak, Diskofesta, euskarazko jostailuen erakusketa?\nAzaroak 26, astelehena\nDeskribapena: Honela azaltzen digu Ane Gebara Gasteiztarrak zertan datzan eskainiko digun lana. ?Ipuinen munduan hasi nintzenetik, mila istorio pasa dira nire esku artean. Baina egun batean konturatu nintzen nire herriko istorioak ez nekizkiela, eta horiek direla gu egiten gaituztenak. Horien bila abiatu naiz, herri, idatzi eta ahots desberdinak ezagutu ditut eta azkenean, Arabatik bidai bat sortu da. Ipuin-saio honetan herri desberdinetatik pasako gara eta bertan kontatutakoak eta bizitakoak, kontatuko dizkizuet?.\nDeskribapena: ?Mundua mundu denetik, eguzkia biraka ari da eta gu haren inguruan. Eta dei egiten dio lurrari esnatzeko, azaleko zomorroak astindu eta mozorrotzeko.\nMundua mundu denetik, hartzak kobazulora sartzen dira neguko solstizioetan eta kilkerrak kanpora atera udakoetan. Eta guk dantzatu eta kantatu egiten dugu negu zein uda, egin arren euria, atera arren eguzkia, apurtu arren zeruan tximista?\nMunduak biraka segi dezan. Eguzkiak ez ezik, musuek ere biraka jartzen dutelako mundua. Eta musuek biraka jartzen gaituztelako gu. Eta zu??\nDeskribapena: Hainbat ekintza proposatzen diete auzkoei Euskararen Eguna ospatzeko. Hasteko, aratsaldeko 5etan familientzako antzerkia, ?Rock eroak?; ondoren, arratsaldeko 6etan, txokolate beroa, kandelen mosaikoa eta bizilagunen argazkia.\nDeskribapena: Euskararen Naziartek Eguna delaeta, instituzioek egingo duten adierazpena, batetik. Bestetik, Haur eta gazte literaturaren alorrean euskarara egindako itzulpenik hoberenentzako ?Vitoria-Gasteiz? sariak banatuko dira..\nDeskribapena: Mugimenduaren (dantza), musikaren, eskulturaren, hitzaren, hotsen, espazioaren trataeraren? harilkatze fin baten bitartez ikuslea oharkabean aipaturiko hainbat elementutatik (hutsunea, espazioa, desokupazioa, eskultura, musika seriala eta konkretua, bertsolaria, txalaparta, hitza?) bidaiaraziko da MugMus Laborategiak eginiko irakurketa propio honen bitartez.\nDeskribapena: Euskara eta generoa binomio gero eta garrantzi handiagoa hartzen ari da. ?Euskalduntze? kontzeptua protagonismo horren adierazle garbia da. Erlazio horren garrantziaz jabetuta daude gure bi protagonistak eta bikote horri hirugarren bat gehitu nahi izan diote: umorea. LANKU taldeko Mirari Martiarenak eta Idoia Torregaraik egindako bertso-solasaldiaz gozatzeko aukera.


Intzidentzia tasa apaldu bada ere, egoeraren eboluzioaren zain | Euskal Herria | KAZETA\n2020 AZA. 18 - 07:30h\nIntzidentzia tasa apaldu bada ere, egoeraren eboluzioaren zain\nAzaroaren 11z geroztik, intzidentzia tasa apaltzen ari da Akitania Berriko eskualdean. Azaroaren 16an 281tik 183,6ra pasa da. Ospitaleratze kopurua, ordea, gora doa, baina behera egin beharko luke hemendik aste bat edo bira. Laurent Filleul eskualdeko Sante publique France egiturako arduradunak arretaz segitzen du egoera.\n65 urtetik goitikoen kasuan intzidentzia tasa igo egin da. © Guillaume Fauveau\nZuhurtziaz hartu beharreko zenbakia da, baina itxaropen pixka bat ematen duena. Laurent Filleul eskualdean Sante publique France egiturako arduradunak azpimarratu duenez, datuak "lasaitasuna" ematen du. Azaroaren 11tik 16ra, intzidentzia tasa apaltzen joan da Akitania Berriko eskualdean. Iragan asteazkenean 281 bazen, astelehenean 183,6ra jautsi da. Haatik, ospitaleratze kopuruak gora egin du.\nEgindako testen kopurua ere apaldu egin da. "Ez dakiguna da intzidentzia tasa jautsi denez gutxiago aztertzen dugulako edo zinez birusaren zirkulazioa apaldu delako", zehaztu du.\nAzaroaren bigarren astean, intzidentzia tasa igo zen Akitania Berrian. Baina zenbakiek beste norabide bat hartu dute azaroaren 11n. Konfinamenduak ere lotura izango luke, baina baita beste faktore batzuek ere. Hala nola, jendeak kasu gehiago egiten diela neurriei edo erran bezala birusaren zirkulazioa apaldu dela.\nIntzidentzia tasa adin guztientzat hobetu den arren, 65 urte baino gehiagokoen kasuan igo dela esplikatu du adituak. "Zuhurrak gara, baina behintzat baikorrak", gehitu du.\nAzaroaren 16an, 1.832 pertsona ospitaleratuak zeuden Akitania Berrian, igandean baino 33 paziente gehiago. Pirinio Atlantikoetako departamenduak hunkituena izaten segitzen du. Orotara, 411 pertsona ospitaleratuak daude azaroaren 16an.\nArduradunak nabarmendu duenez, ospitaleratze kopurua hemendik aste bat edo bira hobetuko dela espero dute. "Memento horretan erraten ahalko dugu birusaren zirkulazioa apaldu dela". Departamenduko heriotzen kopurua ez dira arinki hartzekoak. Orotara, urtarrilaren 21tik azaroaren 8ra, 93 pertsona zendu dira departamenduan.\nHobetze txiki bat Hegoaldean\nAzaroaren 16an eskainitako datuen arabera, Nafarroan 142 kasu positibo atzeman dituzte azken orduetan. Zifra hori ez da hain apala izan irailaren 6az geroztik. Nahiz eta positibo kopurua jautsi den azken egunetan, Nafarroako Gobernuak koronabirusaren kontrako neurriak bederen abenduaren 18ra arte mantentzea erabaki du. Hala ere, ostatu eta jatetxeentzat neurri berriak proposatuko lituzke azaroaren 26tik aitzina.\nBizkaian, Araban eta baita Gipuzkoan ere pixka bat hobetu da egoera. Orotara, 801 kasu positibo atzeman dituzte: 407 Bizkaian, 307 Gipuzkoan eta 73 Araban. Horien artean dira ere bertan bizi ez diren 14 pertsona. Intzidentzia tasa 824,81koa da 100.000 biztanleko.


Piarres Larzabal Kolegioa - B. Etxepare Lizeoko bisita 3.endako.......\nB. Etxepare Lizeoko bisita 3.endako.......\nGoizeko lehen kurtsoaren ondotik, urtero bezala, hirugarreneko ikasleak Baionako Bernat Etxepare lizeo berria bisitatzera joan dira, azaroaren 24an ostegunez.\nHamarrak aldera, MEEK, Xalbador eta P. Larzabal kolegioetako ikasleak polikiroldegian bildu dira bideo bat ikusteko : lekukotasun batzuen bitartez, euskararen garrantzia, zein kolegioetatik heldu diren ikasleak, barnetegia eta animazioei buruzko xehetasunak ukan dituzte. Ondotik, aurreskua, bertsoak eta "euskaraz ikasteko" lekukotasunak aurkeztuak izan zaizkie. Bukatzeko, Iban Tikoipe zuzendariak ongi etorria eman die eta antolaketa azaldu.\nAlde batetik, bi multzotan banaturik, 3 kolegioetatko ikasleak nahasiak izan dira talde ttipika, lizeoa bisitatzeko terminaleko iaksle batzuei esker : jantegia, barnetegia, kirol eremuak (kiroldegia, igerilekua, eskalada pareta, dantza gela... ), biltoki nagusia, IDZ, sartze nagusia, HAN eta hezitzaileen bulegoak, estudio gela, administrazioa, irakasle gunea, orientazio bulegoa, mendi eta erreken izenak dituzten ikasgelak, 3. Pro eremua, alda gelak, kiroldegia eta bil txokoa. Ikasle horiek lizeoan duten ardura eta autonomia inportanteak zirela azpimarratu dute.\nLizeoan, talde bakoitzak du bere gela eta kurtsoen arteko txirrinaren ordez, musika bat entzuten duten bitartean, ikasleek tenorez gelara joan behar dute.\nBigarren parte batean, berriz talde ttipika baina ikastegika, ikasle ohiek diaporama bat aurkeztu diete : ordutegia, gai berriak, jantegiko antolaketa, askatasun berriak, une inportanteak, barnetegia, ikasketa motak (orokorra : Z, ES, L - tekno : MKZT Management eta kudeaketa zientzia teknologia - pro : merkataritza, soziala), animazioa talde desberdinak (kirola, irratia, antzerkia..), kanpoko aktibitateak (UNSS, Zoseikan Budo, bertso...), alde onak, ertainak eta txarrak. Bukatzeko, bigarreneko ikasleei haien galderak pausatu dituzte gure 3.ekoek.\nEguerditan, lizeoko jantegian bazkaltzeko aukera izan dute eta arratsaldeko oren batak aldea, kolegioko bidea hartu dute. Erran gabe doa, MEEK - Xalbador eta P. Larzabal kolegioetako 3.en arteko lehen harremanak egin direla !